qundao/data-zh-poetry huggingface dataset:
江梅引两解·其一
作者：张文胜
朝代：当代

去年曾探雪中梅。万株开。故人来。尤赏一枝清绝倚亭台。今岁轻将芳信误，两三纸，锦书寄，能有谁。谩遣东风呵冻蕊。过江南，数千里。桃夭李绮。不多日，柳老绵飞。便摘青圆，煮酒试单衣。休道长安愁不见，把霜竹，对江城，月下吹。
江梅引两解·其二
作者：张文胜
朝代：当代

与君有约订寒梅。雪中开。几时来。随我漫山游遍共登台。一夜月明光似海，递金盏，听玉笛，却是谁。欲寄锦书藏冷蕊。去罗浮，三万里。幽怀结绮。又沉醉，莫管花飞。收拾余香，绕我数年衣。不恨春归无信息，恨残梦，被东风，不住吹。
琼林第一枝·寿苏寰中先生七十华诞
作者：张海鸥
朝代：当代

夏雨春风，浮生累事，尘劳脱却谁早。奉儒修道参禅，君家古来通晓。坡翁化鹤，雪泥馨，千秋师表。赤壁下，浩荡长江，绕万仞高崖峭。君莫道，先哲幽渺。薪火续，宗风未杳。诗文词曲传家，雅士更拥窈窕。希贤希圣，醉康乐，婆娑正好。看此际，人物清嘉，尽在寰中苏老。
雁过妆楼
作者：张海鸥
朝代：当代

长袖当风。康乐意、最是此际雍容。马岗山水，犹记逆旅萍踪。满目川原深浅碧，高花一树映天红。画堂东，圣贤韵远，儒雅谁同。而今凤凰树下，看中州学隐，大业方隆。续火传薪，遥夜静阅疏钟。辞章义理考据，道可道、书生意态丰。苍穹迥，有月华长照，踏雪飞鸿。
北固山三首 念奴娇 其三 北固山写意
作者：林英男
朝代：当代

江天洗笔，写一拳北固，皴成苍壁。痕浪暗潮堆卷雪，两点金焦相逼。燕剪氤纱，穿桥断缕，王谢堂前客。飞来何世，六朝风雨堪忆？画里断鼓疏钟，江声千尺，梵呗音幽寂。雪酿长河巴蜀酒，醉煞平湖秋色。带楚襟吴，千江映月，万里春醪碧。扬尘天外，谁驰东海桑陌？
北固山三首 永遇乐 其一 登北固山怀古
作者：林英男
朝代：当代

踞虎横江，锁烟吞雨，涛震吴楚。吴斧欧刀，神工劈就，绝壁盘鹰俯。危亭登览，稼轩曾赋，千古江山如故。倚天外、平戎剑啸，却难断春归路。长河落日，鳞波金跃，尽是英雄泪注。何处吴宫？雀无声处，草树昏鸦舞。斗移星陨，空楼斗角，千载云来梦去。金山鼓、秦光汉月，唐山宋崮。
北固山三首 永遇乐 登北固山怀古
作者：林英男
朝代：当代

踞虎横江，锁烟吞雨，涛震吴楚。吴斧欧刀，神工劈就，绝壁盘鹰俯。危亭登览，稼轩曾赋，千古江山如故。倚天外、平戎剑啸，却难断春归路。长河落日，鳞波金跃，尽是英雄泪注。何处吴宫？雀无声处，草树昏鸦舞。斗移星陨，空楼斗角，千载云来梦去。金山鼓、秦光汉月，唐山宋崮。第一江山，雾鬓淩霜，数抹枫红。矗孤行巨舰，征帆欲举，天垂壁垒，落日初熔。戟折苍黄，沙沈锁链，化作飞虬饮雨虹。后庭阕，问兴亡何据，几个英雄？呼来明月残钟。执铁板铜琶唱轼翁。携陶樽浊酒，狂盟怪侣，情痴鹤圣，刍狗潜龙。千古悲欢，啸吟都付，一叶焦山载恨东。断涯裂，挟六朝风雨，涛震声中。江天洗笔，写一拳北固，皴成苍壁。痕浪暗潮堆卷雪，两点金焦相逼。燕剪氤纱，穿桥断缕，王谢堂前客。飞来何世，六朝风雨堪忆？画里断鼓疏钟，江声千尺，梵呗音幽寂。雪酿长河巴蜀酒，醉煞平湖秋色。带楚襟吴，千江映月，万里春醪碧。扬尘天外，谁驰东海桑陌？
北固山三首 沁园春 其二 北固山
作者：林英男
朝代：当代

第一江山，雾鬓淩霜，数抹枫红。矗孤行巨舰，征帆欲举，天垂壁垒，落日初熔。戟折苍黄，沙沈锁链，化作飞虬饮雨虹。后庭阕，问兴亡何据，几个英雄？呼来明月残钟。执铁板铜琶唱轼翁。携陶樽浊酒，狂盟怪侣，情痴鹤圣，刍狗潜龙。千古悲欢，啸吟都付，一叶焦山载恨东。断涯裂，挟六朝风雨，涛震声中。
南浦慢
作者：林英男
朝代：当代

鳏鳏遗目，恨绵绵，喊父未启儿唇。廿载藤瓜秧断，今日哭馀温。瞳里烽烟尘暗，更青湖血海浸黄昏。正吴门抉目，兴亡王寇，过眼尽烟云。荷锸刘伶，多少个，紧随者，偏是我，来迟一刻对遗身。伏日生刍一束，雪纷纷，万里烟吞荒坟。不恨流年如梦，只恨梦无君。直到精禽翼折，海山平，独有伍潮存。杜血声吞，随月去，凝烟滴，泥中碧，年年恨冢泣孤魂。
减字木兰花四首·初至清溪除夕
作者：汪岳尊
朝代：当代

倔强自喜。万里投荒良有以。夷夏大防。肯许胡儿卧榻旁。江山东望。虎踞龙盘空想象。依旧青溪。不见秦淮卖酒旗。相逢邻叟。道我容颜还似旧。患难余生。剩有冰心未染尘。同侪三五。大节平生齐出处。义不帝秦。东海相期矢此心。无愁儿女。围坐灯前争笑语。多累中年。马革空余志可怜。师曲为老。疲敌终看任摧扫。利害所趋。裁制才闻经济呼。今宵无事。收拾流亡千种思。插了梅花。风味依稀似在家。明年今夕。大好河山应似昔。倭血盈卮。醉唱先人祭告诗。
减字木兰花四首·初至清溪除夕·其一
作者：汪岳尊
朝代：当代

倔强自喜。万里投荒良有以。夷夏大防。肯许胡儿卧榻旁。江山东望。虎踞龙盘空想象。依旧青溪。不见秦淮卖酒旗。
减字木兰花四首·初至清溪除夕·其三
作者：汪岳尊
朝代：当代

无愁儿女。围坐灯前争笑语。多累中年。马革空余志可怜。师曲为老。疲敌终看任摧扫。利害所趋。裁制才闻经济呼。
减字木兰花四首·初至清溪除夕·其二
作者：汪岳尊
朝代：当代

相逢邻叟。道我容颜还似旧。患难余生。剩有冰心未染尘。同侪三五。大节平生齐出处。义不帝秦。东海相期矢此心。
减字木兰花四首·初至清溪除夕·其四
作者：汪岳尊
朝代：当代

今宵无事。收拾流亡千种思。插了梅花。风味依稀似在家。明年今夕。大好河山应似昔。倭血盈卮。醉唱先人祭告诗。
西江月二阕·春寒不出，持续整订医稿
作者：汪岳尊
朝代：当代

新约屏除烟酒，旧稿重复编抄。何劳价值论低高。也凑些儿热闹。奋战正多捷报，反春未了寒潮。围炉斗室坐深宵。几上盆梅红早。孙小夺书争闹，客来搁笔闲谈。闲中有闹闹中闲。适应已成习惯。壁上似留鸿爪，抬头时见黄山。天都毕竟异尘寰。唯有幽人来往。
西江月二阕·春寒不出，持续整订医稿·其一
作者：汪岳尊
朝代：当代

新约屏除烟酒，旧稿重复编抄。何劳价值论低高。也凑些儿热闹。奋战正多捷报，反春未了寒潮。围炉斗室坐深宵。几上盆梅红早。
西江月二阕·春寒不出，持续整订医稿·其二
作者：汪岳尊
朝代：当代

孙小夺书争闹，客来搁笔闲谈。闲中有闹闹中闲。适应已成习惯。壁上似留鸿爪，抬头时见黄山。天都毕竟异尘寰。唯有幽人来往。
Buddnastupa·兼答陶短房南边僧
作者：添雪斋
朝代：当代

偈：“越三千年，遇劫波下”。如是我闻，一笑豁洒。此界克谐，人皆奏假。千年礼佛，万塔矗野。纵有劫波，不近我且。三千一瞥，春秋无那。邦事王废，八态劣马。长川不止，雍阏难泻。众生纯思，风云妄把。举身撼罟，祈愿皈雅。不识公上，酷必淩社。以躯饲虎，猛于虎者。殆尽血肉，双狮未舍。爪利裂革，同临戮剐。红裂袈裟，血溅黑瓦。己巳身后，恍逢曩瘕。光影复现，如饮苦槚。欲言不得，骨销魂冶。悲陀罗尼，世娑婆也。阿弥利哆，污红旗赭。其意难净，不曾解夏。伊洛瓦底，群乌哑哑。暗影墨瞳，其辞如嘏。偈：“越三千年，遇劫波下”。
临江仙十四首·其一
作者：添雪斋
朝代：当代

初结新秋寒意，单衣不奈流风。此番风里未重逢。梧桐随月冷，叶影满庭东。去去三千长路，今宵梦也何同？谁知清景似愁浓。一声离别曲，浅唱在秋虫。
临江仙十四首·其七
作者：添雪斋
朝代：当代

自赋离愁当断，今宵独我难眠，东风拂水柳如烟。落花春梦里，听雨小舟前。依旧西洲归路，孤帆过尽千年，谁将寒意入诗篇。画眉人不在，残月冷长天。
临江仙十四首·其三
作者：添雪斋
朝代：当代

雨后红消人远，秋声渐入新词。小园重梦去年时，曾经风露后，泪满桂花枝。总是凄凉难过，魂伤休问因谁。觉来添病损娥眉。何家弦管奏，悲极不成悲。
临江仙十四首·其九
作者：添雪斋
朝代：当代

曾做梅花尘梦，如今忘却因何。恍然重听越人歌。低眉清唱里，一曲一消磨。浅浅三分音律，不堪惹了沉屙。嗔痴颦笑更谁多？西风今又起，还说旧时么？
临江仙十四首·其五
作者：添雪斋
朝代：当代

今古歌风消矣，空城犹掩荒台。年华意气费劳猜。一番关洛梦，两处旧尘埃。了遍残书闲字，秋霜又把心裁。不须倚醉问诗怀。且看词赋客，只共菊花开。
临江仙十四首·其八
作者：添雪斋
朝代：当代

一夜伤心颜色，半分老病新邀，古来残梦未曾抛。行吟声起处，有泪在芭蕉。重见浣纱溪外，木兰犹在清梢，无端怎辨旧烟桥？年年醒醉后，自数落花飘。
临江仙十四首·其六
作者：添雪斋
朝代：当代

彩笔丹青无意，素笺寒墨飞尘。难摹旧照似侬真，重回深梦里，几许旧伤痕。野菊西风冷酒，断魂不独残春，凭谁惜取画眉人？依稀帘卷处，只影共黄昏。
临江仙十四首·其十
作者：添雪斋
朝代：当代

还记年前种豆，而今零落谁家？早随寒雨断根芽，可怜如梦尽，一瓣水中花。怕是词人难解，心魂做了悲笳。几番无奈几番嗟。晚风新拂柳，残日送归鸦。
临江仙十四首·其十一
作者：添雪斋
朝代：当代

片叶可知秋意，三生不解多情。何如风雨两相轻？未思随化鹤，检点数残更。说尽长分烟水，江流犹自吞声。木兰舟子载无名。惟余新月下，一样菊花清。
临江仙十四首·其十三
作者：添雪斋
朝代：当代

说定三秋词赋，此回不写悲音。斜阳无意我无心，吹香风更好，分与桂花阴。谁管乌啼于夜，低徊明月霜林。今生莫再梦中寻，随他千里外，添得两沉吟。
临江仙十四首·其十二
作者：添雪斋
朝代：当代

千里今无顽碧，江山已做苍流。看他青史锁春秋，灵旗招起日，天地两悠悠。坐对征衣未浣，回风明月溪头。壑中梦里莫迎舟，一朝形胜地，多少御阶囚？
临江仙十四首·其十四
作者：添雪斋
朝代：当代

看尽商参双宿，两飞地北天南。因何难卜有缘签？分明心未了，欲了已成参。一样人间滋味，西风冷月霜岚。怜他歌哭自相谙，新寒秋梦里，穿透白衣衫。
临江仙十四首·其四
作者：添雪斋
朝代：当代

谁倩西风残碧，空庭晚对寒乌。梧桐枝上有情无？依然秋月好，何苦影萧疏？旧梦已知深浅，诗心更做凄如。伤魂易说却难书。消愁曾问酒，冷酒不堪沽。
乾荷叶·孔雀绿釉荷叶式洗
作者：添雪斋
朝代：当代

乾荷叶，梦江南。古月封其念。一分岚。九分蓝。石魂天火更深谙。烧入骨，生青琰。
五月
作者：添雪斋
朝代：当代

五月榴花，六月华藕。正月蛰振獭祭，四月王都垂柳。秋令于春，并兴藜莠。良臣勿用，白驹逆走。皇者煌煌，不可讦奏。民忧民瘼，曰此徵咎。八月盲风，九月霜戾。辜月卉腓，腊月卒岁。广莫北征，掊克居位。二月会次于京，三月圣人冯尸。下民哀极，八音遏密。心之忧矣，维此永泣。蚕月卜桑问筮：“三日尚可，四日杀我”。是月萍生，转徙于涘。夭夭邓林，郁郁秾李。桃发伏血，缟素李始。莠民犬羊，九门磔禳。车乘三千，旌旆央央。钟鼓将将，王寿无疆。仲夏冬令，暴兵来迫。仲夏秋令，民殃于疫。四月苦菜秀蔟，火出参伏。兄弟将隔，去国流逐。五月反舌欲噎，望帝血哭。蕤宾三叠，故人永别。日之一火德在怒。日之二朱旗赤羽，日之三车徒血路。日之四戕风起恶，坛场如俎。千骑阵杀，铁幕锢宇。公车奏牍，冯河暴虎。青青子衿，盻如芥土。民之何辜，焚如死如弃如。五月初吉，震风淩雨。路有履霜，邦有猰貐。载生载死，虐在暴斧。哀恫之国，天日昭昭。夙夜之夏，菀柳飘飘。薤露玄草，晞于初朝。我歌且谣，歌以大招。五月端午，角黍切玉。百索悬腕，母氏亲束。七月乞巧，双星临桥。与子执手，誓之偕老。年岁其逝，色丝失斐。年岁其慆，孤燕回巢。今尔之思，予子何归？予美何归？归于蒿里。八月仲秋，酥饼如圜。诸友维宴，香松腻鲜。九月登高，茱萸佩裳。菊醑清冽，兄弟重觞。年岁其速，桂华馀馥。年岁其除，霜鬓薄躯。今尔之思，予友何归？予兄何归？归于深芜。十月虹藏，日在昏危。群山陨萚，万木同悲。生者逝者，莫不可追。星睧大野，沉水积夜。百川没世，千街如罅。钳口昧天，二十一夏。天雷解宥，胡无罪不赦？端月太簇，获麟绝声。季春姑洗，风起清明。年岁代谢，时雨纷瑩。风行艽野，草木青青。梨花梨庶，覆雪镐京。以称克谐，以介倾城。
出禅城
作者：添雪斋
朝代：当代

苍海有窟，投之者死。圣者止，善如矢。此不可居之，妪且归。大道有壑，填之者殇。众口铄，诬贤良。此不可乡之，妪且往。蔽不昭，贪不贞。白沙黑，佞者兴。鸱食腐，凤自鸣。此尚退有路，妪当行。出禅城。
劫灰
作者：添雪斋
朝代：当代

石炭纪，二叠纪。三叠纪，侏罗纪。白垩纪，第三纪。或裸子，或被子。亿载生，亿载死。涅为石，凝筋髓。储阳和，融金水。育电阙，驱钢兕。逢瑞世，价倍蓰。掘千寻，探其址。火井间，烷气里。发万氓，求一匦。得一匦，血累累。黑玉色，践酣紫。氓者殇，如敝屣。氓者生，如蝼蚁。斯人去，须防弭。国有器，难怙恃。国克谐，请誉美。仅戋馀，某篇诔。百十字，载片纸。槐花开，瑩白蕊。槐花落，雪浩弥。石有心，涕泗起：“吾魂黑，曰谥燬。名劫灰，劫未止。阳和变，杀气始。夭砂丁，实上旨。匪吾非，匪吾是。谓何哉，谓天只”。复春深，耘春耔。田畻间，彼妇仔。日继日，望而跂。土半抔，归家矣。远天霁，云流绮。采采之，青芣苢。
孟夏末京路旁白蔷薇尽落得暗香疏影二词 其一 暗香
作者：添雪斋
朝代：当代

这般覆雪。正冷而灿灿，馨芜薰蝶。隐约旧年，眼底缤纷夕阳烈。檐角疏风又过，垂香侧、红旗卫卒。不可说、尔汝辞春，生死此时节。如血。夜噎噎。是一纸史悲，一纸灰灭。梦杳十八，繁点天星灼心骨。飞谢菁华已远，黑纱下、芳魂初歇。共缟袂、尘与土、淡然隔月。
孟夏末京路旁白蔷薇尽落得暗香疏影二词 其二 疏影
作者：添雪斋
朝代：当代

春音寂谧。此雪颜所籍，式微残碧。落也依依，枝蔓空花，嶙峋淡影深墨。芳痕辗转沾衣黑，正惘极、暝风暝色。飒飒时、过雨垂碑，脉脉石凉清白。回望离魂缺缺，约他与暗夜，哀曲重入。旧阙繁芜，旧地繁昌，不得招兮之国。年年冱骨灯昏日，未忘者、旭光如一。照世间、新露重重，缀了夏蝉双翼。
孟夏末京路旁白蔷薇尽落得暗香疏影二词·暗香
作者：添雪斋
朝代：当代

这般覆雪。正冷而灿灿，馨芜薰蝶。隐约旧年，眼底缤纷夕阳烈。檐角疏风又过，垂香侧、红旗卫卒。不可说、尔汝辞春，生死此时节。如血。夜噎噎。是一纸史悲，一纸灰灭。梦杳十八，繁点天星灼心骨。飞谢菁华已远，黑纱下、芳魂初歇。共缟袂、尘与土、淡然隔月。春音寂谧。此雪颜所籍，式微残碧。落也依依，枝蔓空花，嶙峋淡影深墨。芳痕辗转沾衣黑，正惘极、暝风暝色。飒飒时、过雨垂碑，脉脉石凉清白。回望离魂缺缺，约他与暗夜，哀曲重入。旧阙繁芜，旧地繁昌，不得招兮之国。年年冱骨灯昏日，未忘者、旭光如一。照世间、新露重重，缀了夏蝉双翼。
时之冬六章
作者：添雪斋
朝代：当代

时之冬矣，有风而戾。民之卑矣，偈车横噬。改岁之交，驭车王姬。其驾有鸧，昂昂载驰。卒岁之日，夙兴妇子。葛屦褴褛，劳竭于市。周道荡荡，适行上王。下民匪民，维得微行。下民挠彼周道，胡不天责其恶？下民犯彼王驾，胡不天降大虐？时之冬矣，有风而戾。民之卑矣，偈车横噬。姬之嬉矣，嘌车而逝。上之罔矣，置之眄睨。
水玉
作者：添雪斋
朝代：当代

采采水玉，东海之滨。玼兮玼兮，为琼华珍。为祭为祀，为天燎禋。焚牲焚骨，天生烝民。谓宜家室，匪此无家之人。采采水碧，凝水之晶。瑳兮瑳兮，为龙居廷。为殿为阙，为上者闳。雍宫肃庙，莫燬民耕。谓宜家人，匪此无子之氓。采采水精，七宝之玕。璨兮璨兮，为圣皇棺。为椁为柩，为设燎坛。绣墙题凑，彼何者安？谓宜家国，匪此无生之倌。
琴曲歌辞十二操 其一 将归操
作者：添雪斋
朝代：当代

洪桐槐兮青白蕊。坡坎窑兮瘠骨颜黴。天赫赫兮上听不得，地遥遥兮下蔽其私。殆民兢兢兮安归儿？思归思归，咎戾靡盬兮瘅恶以悲。
琴曲歌辞十二操 其七 履霜操
作者：添雪斋
朝代：当代

嗷嗷哀兮谁家子，延绵痛兮生至死。父怜儿苦，母怜儿痞。何世之人，逐儿于市。延八时兮辗转五仕，冷然嗔兮殂落如蚁。谁无子兮，爰此悲诔。
琴曲歌辞十二操 其三 龟山操
作者：添雪斋
朝代：当代

龟之足兮撑天四础，龟之寿兮千年能语，龟之大兮置万民于俎。无妄，九五。
琴曲歌辞十二操 其六 岐山操
作者：添雪斋
朝代：当代

我生之时兮参井光，我死之日兮翼轸灭。困穷负薪兮无衣褐，何人桀黠兮如饕餮。我未戾兮冠寇名，夺我食兮吮我血。呜呼上邪，无覆六月之雪？
琴曲歌辞十二操 其十二 襄陵操
作者：添雪斋
朝代：当代

沧浪九州，天下当尧。洚水警馀，广泽迢迢。昏垫之民兮风雷嚣嚣。万室入波兮不见禹门三过，四野溟涬兮不得王尊之以身填涛。
琴曲歌辞十二操·将归操
作者：添雪斋
朝代：当代

洪桐槐兮青白蕊。坡坎窑兮瘠骨颜黴。天赫赫兮上听不得，地遥遥兮下蔽其私。殆民兢兢兮安归儿？思归思归，咎戾靡盬兮瘅恶以悲。湖月青青，水扬其波。菌兰如臭，泽渚覆歌。今之独茂，沛而洋洋。败革累累，浊我沧浪。龟之足兮撑天四础，龟之寿兮千年能语，龟之大兮置万民于俎。无妄，九五。熙熙春日兮，攘攘夏暑。楚虽散户兮，亡秦必楚。山河尽碧兮，血色飘橹。维鹊有巢，树高则坦。维蚁有窟，窈深则暖。维民之居，煌煌则款。为巢为窟，锱铢必算。我生之时兮参井光，我死之日兮翼轸灭。困穷负薪兮无衣褐，何人桀黠兮如饕餮。我未戾兮冠寇名，夺我食兮吮我血。呜呼上邪，无覆六月之雪？嗷嗷哀兮谁家子，延绵痛兮生至死。父怜儿苦，母怜儿痞。何世之人，逐儿于市。延八时兮辗转五仕，冷然嗔兮殂落如蚁。谁无子兮，爰此悲诔。朝飞雉，雌雄各西东，室为雌兮家为雄，百年不得逢。无家不得终，呜呼，迄今雄飞雌随十载矣，家祭无忘告乃翁。曩昔胡虏乱我室，卅万群鹄兮折翼卒。群骨累兮白门窒，泪虚号兮心悸怵。昔者幼鹄七十耋，哀音怨兮发觱篥。罹于锋镝瘢历历，如何今子不曾悉。家国乱离山河失，不入眼者百之一。古有宫鼠其大如斗，今有群鼠多于人首。女之乐土兮吾之亩，女之六食兮夺我口。我居之处兮沧海东，丽岛明媚兮山花红。今有善贾兮之公侯，征田修营兮菌之宫。华厦城前兮引疫鬼，百万生民兮忧其痈。滔滔谁起兮群龙怒，黄丝一结兮束丰隆。沧浪九州，天下当尧。洚水警馀，广泽迢迢。昏垫之民兮风雷嚣嚣。万室入波兮不见禹门三过，四野溟涬兮不得王尊之以身填涛。
琵琶仙五首
作者：添雪斋
朝代：当代

秋晚庭东，渐飞起、几片寻常枯木。丛桂犹自添霜，徒怜冷香宿。因此夜、无心惹梦，只看了、白衣如玉。二十馀年，藏身楚雨，谁管尘俗？且还说、休问浮生，任依旧、伊人共吹竹。曾入酒深愁绪，尽参差哀曲。归去也、非狂易醉，散发时、莫与重束。守著黄菊枝前，但随风逐。谁卷西风，带长夜、但见芦花零落。因念霜月流光，江干小舟泊。虽乱叶、难题一字，却多了、雁云重托。野菊桥头，青衣淡薄，堪奈秋恶。已无意、将失閒心，为多少、今宵忆关洛。同是自迎悲处，换荒洲如壑。何必问、烟波几许，怎叫人、独语离索？不过吹咽寒声，梦中缠著。惆怅都门，晚风里、寂寂长临残日。教说多少心情，声声到村笛。怜旧曲、终随菊老，渐忘了、有人明白。昨梦如非，君知矣已，何苦寻得？但拼著、乘醉归来，尽依旧、将诗做催客。烟雨一生吹过，自听他平仄。平仄里、吾心不见，却可怜、影入风侧。纵是清唱新词，只言秋色。含醉呼之，倚风起、送我明湖秋月。知是秋到浓时，清愁共轻别。曾记得、心经一世，到今夕、白帆初结。此意谁同，芦花遍野，还否堪折？莫重听、多少寒声，任长夜、深深梦魂歇。无奈淡黄衫上，有霜痕难灭。添在了、汀沙迹外，向路途、写满痴绝。不尽千里人间，棹歌三叠。难耐深寒，看烟水、掩没关河山塔。吹冷千里繁华，西来肃风飒。装点到、尘埃古道，却今昔、一番闲踏。魏晋残碑，明清帝阙，谁说前业？便依约、重听功歌，也当是、成灰后馀劫。何况往来红日，已天中承乏。惟草木、春秋自解，不必人、告令王法。作尽浓翠深黄，用心回答。
琵琶仙五首·其一
作者：添雪斋
朝代：当代

秋晚庭东，渐飞起、几片寻常枯木。丛桂犹自添霜，徒怜冷香宿。因此夜、无心惹梦，只看了、白衣如玉。二十馀年，藏身楚雨，谁管尘俗？且还说、休问浮生，任依旧、伊人共吹竹。曾入酒深愁绪，尽参差哀曲。归去也、非狂易醉，散发时、莫与重束。守著黄菊枝前，但随风逐。
琵琶仙五首·其三
作者：添雪斋
朝代：当代

惆怅都门，晚风里、寂寂长临残日。教说多少心情，声声到村笛。怜旧曲、终随菊老，渐忘了、有人明白。昨梦如非，君知矣已，何苦寻得？但拼著、乘醉归来，尽依旧、将诗做催客。烟雨一生吹过，自听他平仄。平仄里、吾心不见，却可怜、影入风侧。纵是清唱新词，只言秋色。
琵琶仙五首·其二
作者：添雪斋
朝代：当代

谁卷西风，带长夜、但见芦花零落。因念霜月流光，江干小舟泊。虽乱叶、难题一字，却多了、雁云重托。野菊桥头，青衣淡薄，堪奈秋恶。已无意、将失閒心，为多少、今宵忆关洛。同是自迎悲处，换荒洲如壑。何必问、烟波几许，怎叫人、独语离索？不过吹咽寒声，梦中缠著。
琵琶仙五首·其五
作者：添雪斋
朝代：当代

难耐深寒，看烟水、掩没关河山塔。吹冷千里繁华，西来肃风飒。装点到、尘埃古道，却今昔、一番闲踏。魏晋残碑，明清帝阙，谁说前业？便依约、重听功歌，也当是、成灰后馀劫。何况往来红日，已天中承乏。惟草木、春秋自解，不必人、告令王法。作尽浓翠深黄，用心回答。
琵琶仙五首·其四
作者：添雪斋
朝代：当代

含醉呼之，倚风起、送我明湖秋月。知是秋到浓时，清愁共轻别。曾记得、心经一世，到今夕、白帆初结。此意谁同，芦花遍野，还否堪折？莫重听、多少寒声，任长夜、深深梦魂歇。无奈淡黄衫上，有霜痕难灭。添在了、汀沙迹外，向路途、写满痴绝。不尽千里人间，棹歌三叠。
秋风第一枝·仲秋夜月下的桂华
作者：添雪斋
朝代：当代

把秋心、溶骨青些。碾玉而生，汲月之华。风露遗香，风姿落霰，风影流砂。如吹雪、如萤坠也。杳然空、此世谁家？缘灭谁嗟？明日归来，便隔天涯。
肥皂泡
作者：添雪斋
朝代：当代

晓光吹绒，秋如稚子。风中谁家，皂泡纷起。琉璃之瞳，深窥苍穹。绮光万象，白云彩虹。清圆舞，固我魂。轻烁烁，残蕊温。淩空千紫，曼舞淡痕。流溢七色之火，倾没亚萨之门。门启，上位，奥旨：纺线，定锤，剪丝，乃止。华服者，倾国。预言者，静默。渡海者，终殛。触手冰坼，霰珠沉魄。魂魄无力可拾，玲珑青草之隰。回首，风疾，永失。梦中梦醒，群像幽迥。日色冷灰，丁香自刭。
鹊桥仙十四首
作者：添雪斋
朝代：当代

千年唱尽，人间忆罢，只为怜伊情重。早知无奈梦魂中，又何苦、秋风催送？银湾如许，誓心如故，相数归期更痛。他生若得有缘逢，必不似、今宵旧梦。黄花欲瘦，碧云摇曳，总是西风模样。与谁看尽雁南飞？也听遍、离歌逸响。小窗寒色，星娥岁隔，两处心思迷惘。一更催得一更深，只多少、空留惆怅。不经秋雨，已知秋味，一夕秋风憔悴。谁知银汉水何流？只自问、情多解未？有期欢聚，无期离别，终是沾衣残泪。梦中犹怨夜更催，怕做了、明朝心碎。吾乡何在，吾心何寄，早放斜阳尽处。西风消息也成空，但随遍、秦歌汉鼓。兴亡欲说，死生笑看，醉倒悲欢尔汝。商声未入百年词，却化做、今宵梅素。前缘未想，是非未忘，醉醒难分情海。浮生意绪为何来？却由得、三分无奈。如今了矣，欲痴也罢，依旧凄凉所在。随他恁地做愁哉，去不尽、还因旧债。人为俗客，书翻妄语，有梦惊心莫问。抛残病骨做词魂，只换得、烟消魏晋。我情如此，闲名依旧，早是忘忧无分。不妨诗酒慰前身，自看了、西风成韵。于无情处，吾无忧矣，俗世因何再返？五湖秋梦未如前，只看那、云舒又卷。观之往昔，知之来日，纵有清心也远。千年残月不堪眠，却照向、西风庭院。既逢七月，已知流火，渐觉金风缥缈。白衣欲染菊花香，折不尽、一枝秋老。丹青何解？琴心何趣？只为醒多醉少。人于梦后更无聊，却说得『画眉未了』。如真如幻，未知未觉，怎解今生因果？这番重问已嫌多，更莫要、再添些个。篱前黄菊，自开自落，随意留香于我。敛眉不忍放秋过。只为了、秋将愁锁。声沉鼓角，荒芜穷尽，容我苍黄叶下。五更残月碎闲花，自不比、官家院画。经年未减，来兮未止，只得休休真假。将心归去向秋风，于风后、随他笑骂。无心问卜，有心求梦，只换风怀未醒。隔他秋雨一声声，绝似我、难将禅定。虚如白室，齐谐于世，容易琴书抛罄。酒痕不在旧春衫，却留向、深杯浅影？残春不语，悲秋不论，却借区区冷酒。翛翛而去任沉浮，看遍了、斜阳影瘦。弃之周礼，忘之正雅，几个如今能够？还于月下古凉州，自等到、梅花时候。梧桐叶下，新黄秋草，横卷边风痛饮。汉家征策几千寻，征不断、胡沙凛凛。荒兮古路，零兮残菊，历遍经年霜浸。一枝折了自相簪，可染我、清衣香沁。何分真假？怎知虚实？纵是青天难管。而今乞向解华严，但闻处、风声淡淡。民生莫问，山河枉对，始信宫门深掩。中州如此怎无言？只一字、人皆曰『暗』。
鹊桥仙十四首·其一
作者：添雪斋
朝代：当代

千年唱尽，人间忆罢，只为怜伊情重。早知无奈梦魂中，又何苦、秋风催送？银湾如许，誓心如故，相数归期更痛。他生若得有缘逢，必不似、今宵旧梦。
鹊桥仙十四首·其七
作者：添雪斋
朝代：当代

于无情处，吾无忧矣，俗世因何再返？五湖秋梦未如前，只看那、云舒又卷。观之往昔，知之来日，纵有清心也远。千年残月不堪眠，却照向、西风庭院。
鹊桥仙十四首·其三
作者：添雪斋
朝代：当代

不经秋雨，已知秋味，一夕秋风憔悴。谁知银汉水何流？只自问、情多解未？有期欢聚，无期离别，终是沾衣残泪。梦中犹怨夜更催，怕做了、明朝心碎。
鹊桥仙十四首·其九
作者：添雪斋
朝代：当代

如真如幻，未知未觉，怎解今生因果？这番重问已嫌多，更莫要、再添些个。篱前黄菊，自开自落，随意留香于我。敛眉不忍放秋过。只为了、秋将愁锁。
鹊桥仙十四首·其二
作者：添雪斋
朝代：当代

黄花欲瘦，碧云摇曳，总是西风模样。与谁看尽雁南飞？也听遍、离歌逸响。小窗寒色，星娥岁隔，两处心思迷惘。一更催得一更深，只多少、空留惆怅。
鹊桥仙十四首·其五
作者：添雪斋
朝代：当代

前缘未想，是非未忘，醉醒难分情海。浮生意绪为何来？却由得、三分无奈。如今了矣，欲痴也罢，依旧凄凉所在。随他恁地做愁哉，去不尽、还因旧债。
鹊桥仙十四首·其八
作者：添雪斋
朝代：当代

既逢七月，已知流火，渐觉金风缥缈。白衣欲染菊花香，折不尽、一枝秋老。丹青何解？琴心何趣？只为醒多醉少。人于梦后更无聊，却说得『画眉未了』。
鹊桥仙十四首·其六
作者：添雪斋
朝代：当代

人为俗客，书翻妄语，有梦惊心莫问。抛残病骨做词魂，只换得、烟消魏晋。我情如此，闲名依旧，早是忘忧无分。不妨诗酒慰前身，自看了、西风成韵。
鹊桥仙十四首·其十
作者：添雪斋
朝代：当代

声沉鼓角，荒芜穷尽，容我苍黄叶下。五更残月碎闲花，自不比、官家院画。经年未减，来兮未止，只得休休真假。将心归去向秋风，于风后、随他笑骂。
鹊桥仙十四首·其十一
作者：添雪斋
朝代：当代

无心问卜，有心求梦，只换风怀未醒。隔他秋雨一声声，绝似我、难将禅定。虚如白室，齐谐于世，容易琴书抛罄。酒痕不在旧春衫，却留向、深杯浅影？
鹊桥仙十四首·其十三
作者：添雪斋
朝代：当代

梧桐叶下，新黄秋草，横卷边风痛饮。汉家征策几千寻，征不断、胡沙凛凛。荒兮古路，零兮残菊，历遍经年霜浸。一枝折了自相簪，可染我、清衣香沁。
鹊桥仙十四首·其十二
作者：添雪斋
朝代：当代

残春不语，悲秋不论，却借区区冷酒。翛翛而去任沉浮，看遍了、斜阳影瘦。弃之周礼，忘之正雅，几个如今能够？还于月下古凉州，自等到、梅花时候。
鹊桥仙十四首·其十四
作者：添雪斋
朝代：当代

何分真假？怎知虚实？纵是青天难管。而今乞向解华严，但闻处、风声淡淡。民生莫问，山河枉对，始信宫门深掩。中州如此怎无言？只一字、人皆曰『暗』。
鹊桥仙十四首·其四
作者：添雪斋
朝代：当代

吾乡何在，吾心何寄，早放斜阳尽处。西风消息也成空，但随遍、秦歌汉鼓。兴亡欲说，死生笑看，醉倒悲欢尔汝。商声未入百年词，却化做、今宵梅素。
喜团圞·嫦娥奔月图
作者：潘静淑
朝代：当代

冰奁照影，玉盘擎露，仙子衣云。瑶台舞罢霓裳曲，断多少花魂。天香织雾，月华凝水，满院黄昏。盈盈下拜，轻轻低诉，漫把檀薰。
丹巴美人谷
作者：熊盛元
朝代：当代

嘉绒有女，长居空谷。吹气如兰，采柏盈掬。亦载笑而载言，谁解其一腔之幽独。嘉绒有女，长居深山。采柏盈掬，吹气如兰。亦载歌而载舞，谁解其五内之辛酸。
减兰痛悼陈机老
作者：熊盛元
朝代：当代

星沉碧海，波底龙吟珠焕彩。一笛横天，缥缈难寻月下仙。芳丛依旧，争奈吟魂和梦瘦。泪眼凄迷，空抚焦桐叹凤兮。
北中吕·山坡羊·听江苏昆剧院著名闺门旦孔爱萍女史清唱《牡丹亭·惊梦·山坡羊》
作者：熊盛元
朝代：当代

高台声颤，低空云断，无端四座生幽怨。镇迁延，恁淹煎，不知庭外飘霜霰。髡柳蕴春清梦远。帘，犹自卷。愁，谁为遣。
夏云峰感怀用柳耆卿韵
作者：熊盛元
朝代：当代

暮云深。荷香淡、当日梦影沉沉。空向夕阳系缆，泪满江浔。采莲歌起，风细细、漫拂青襟。古渡外，瑶筝掩抑，都是哀音。远峰碧皱波心，黛蛾损、断烟离绪难禁。桥下更休照水，鬓已霜侵。老鱼嘘沫，星坠雨、伴我孤吟。夜耿耿，颓然醉也，高卧槐阴。
感怀次文中子韵
作者：熊盛元
朝代：当代

梦还惊梦兮雾塞帝畿，花似非花兮泪满萝衣。贱者纷以贵为号兮，高者不以下为基。龙战玄黄兮天与愿违。吁嗟文不在中兮吾将安归，鸿渐于干兮铩翼难飞。
江梅引乙酉残腊感怀依白石四声，与颖庐同赋
作者：熊盛元
朝代：当代

销魂偏值岁残时。对髡枝，独凝思。柳外短亭，应记酒曾携。幽梦渐迷黄叶渡，怅潆回。当年恨，诉故知。绿笺泪浥忍重题？远山横，鸿自飞。暮云酿雪，伴谁倚、小阁寒晖？负却鸥盟，翻怨古今非。扶醉章门兰渚望，黯萋萋。尘扬劫，怕染衣！
河姆渡漫兴
作者：熊盛元
朝代：当代

日曈曈，云漠漠。入而息，出而作。击壤自放歌，人皆得其乐。一缕魂驰混茫前，土反其宅水归壑。
漫与
作者：熊盛元
朝代：当代

帝子不来，山鬼夜哭。被我萝衣，坐彼丛竹。明月兮皎皎，怜予兮幽独。山鬼孤啸，帝子悲歌。坐彼幽岩，被我女萝。清泉兮泠泠，伴予兮吟哦。
爰采
作者：熊盛元
朝代：当代

爰采葭兮？水之涯兮。谁可遗兮？泪纷坠兮。爰采兰兮？水之干兮。香其灭兮，肠欲绝兮。知我者谓我烦兮，不知我者谓我顽兮。彼苍天兮，何无言兮？
登楼怨·秋兴次清人顾蒹堂韵
作者：熊盛元
朝代：当代

露华千里白，任梦云轻绕，笛外高楼。落木寒蝉，醉边魂也惊秋。强携古恨荒江畔，渺苍烟、豁我吟眸。共何人，小艇穿波，抱月中流。俊游，重料理，待寻仙瑶圃，拾叶香沟。莽莽关河，冥鸿影为谁留？孤怀寄与蒹葭浦，对西风、又动清愁。漫沿洄，离合神光，都萃滩头。
读沈宛君《茉莉花》诗感而赋此未能尽如原意也
作者：熊盛元
朝代：当代

香轻盈而雅淡，影要眇兮宜脩。借他山之灵种，植故国之高丘。采芳馨兮谁遗，伫冷落之街头。对纷驰之缇骑，但重足而夷犹。已矣夫，九衢既不能偶语兮，盍起古之人以为俦。寄华年于锦瑟，忘蝴蝶与庄周。嚼冰团兮诗心炽，执慧剑兮胆气遒。望广寒兮漠漠，驰魂梦之悠悠。知河清兮可俟，共诚坚以抗流。漫书空以遣孤愤兮，簪霜鬓兮醉中倚槛豁吟眸。
辛卯端阳暴雨如注赋此遣怀
作者：熊盛元
朝代：当代

登楼骋目兮，哀彼宿莽。蕙殒兰销兮，伤吾故土。巍巍大坝兮，气压巫山。瑶姬神瘁兮，镜锁愁颜。江汉断流兮，湘沅枯竭。车行彭蠡兮，尘扬龙阙。老鱼不复鼓浪兮，灵均休再问天。流民转徙失所兮，空泣涕而涟涟。自焚香以祈雨兮，偏日出而杲杲。苍冥果有情兮，胡不与人同老。卜卦象而得震兮，忽电掣以雷奔。霈然而苗渐苏兮，若冤雪之殇魂。馀固知謇謇之招怨兮，亦欲三缄其口。惟心光之作作兮，忍凭栏而袖手。【乱曰】骄阳连月，转作霖兮。溪流夜涨，岸岸深兮。南亩农夫，心暂慰兮。旱涝难期，徒望岁兮。凭轼谁悲，苛政烦兮。夫子之语，矢弗谖兮。高峡平湖，如蜃影兮。迅霆起处，忽忽梦将醒兮。
高阳台立春感怀次草窗碧山韵
作者：熊盛元
朝代：当代

谷底寒深，楼头醉浅，凭谁六琯吹葭？漫剪蒿芹，春幡影黯千家。前朝梦隔青山外，望青山、争奈云遮？镇销凝，水佩玲珑，雁字欹斜。音尘已断空怀古，怅烟迷驿馆，月冷龙沙。借取星光，来寻旧日风华。心舟欲向桃溪泛，甚凄茫、不辨津涯？夜沉沉，泪溅珠盘，镜幻琪花。
洞仙歌杜·鹃花次彦威丈韵
作者：王蛰堪
朝代：当代

空山蜀魄，托三春号鸟。思妇无眠泪多少。暗伤心、碧血曾染花痕，问何事、一夜摧衰百草。去年离别意，休唤归来，明月留教故园好。莫道不相思，夜雨巴山，霜风骤、万红香杳。漫踯躅、芳心费然疑，料应怕、游魂梦中啼老。
登楼怨·秋兴和晦窗，用蒹堂韵
作者：王蛰堪
朝代：当代

弄窗凉雨急，正断鸿声杳，碧暗重楼。砌咽残蛩，更谁能解吟秋。小园藓径今何处，恐凄迷、绿惹凝眸。叹香丛，几许霜寒，换却风流。胜游。凭认取，奈探芳人远，不识宫沟。检点青囊，前痕枉自尘留。无心斗酒黄花圃，怕黄花、带恨将愁。梦阑时，斜月穿帘，还到床头。
终南木落
作者：石任之
朝代：当代

金一罅，冬一觉。晚弥明，叩灵药。终南青冥，遥不可攀。时雨中道，衣袂斑斑。风色深，云气阴。洗泥下玉，抱故人心。犹有物如初雪之颜色，琉璃之净澈。人不可予，天不可夺。遍访扬州玉工为镂之，成楮叶，迷栖蝶。三千大千世界一相逢，共此无往无来之时空。刹那何久久，劫波何匆匆。终于涕下，是有情者。
短歌行送钱莼客北征
作者：秦鸿
朝代：当代

西湖薄，如一勺。公德厚，吴山阜。绿蚁醺，白日曛，去弋燕山云。
自题履错集赠八胡
作者：秦鸿
朝代：当代

日月如蠓，小星如蚋。白昼启扃，黑夜键屉。既命我曰银蟫，胡置我以曝熭？
自题履错集赠刘远山
作者：秦鸿
朝代：当代

图我形，写我神。身欲挺，眉欲皴。君馈我山嶙峋、水清粼，我适樗兮免为薪。
自题履错集赠张笑荣
作者：秦鸿
朝代：当代

丛吐月，潦游蟨。涵巨微，括灵越。阜雨呼蠜，楼梦啼猿。斯园兮凫鹭其在亹。
自题履错集赠林达斋
作者：秦鸿
朝代：当代

永路何能达？摒辙归空阔。蟹蛤虾螷。助饮孤斋。云岂无侪？何妨世我相乖。
自题履错集赠胡仰观
作者：秦鸿
朝代：当代

森芒万象，足吾偃仰。葳蕤凋残，作镜中观。岁月流兮汤汤，湖云屹兮堂堂。
自题履错集赠郁半窗
作者：秦鸿
朝代：当代

何媚于奥？何媚于灶？其马攻特，虚空无色。所悦何如须曼，天欤食吾菰饭。
自题履错集赠钮钝井
作者：秦鸿
朝代：当代

履夷如险，藏利用钝。尘市隔门，云心栖遁。邑纵改何关井，汲可深以修绠。
蟋蟀
作者：秦鸿
朝代：当代

鼓荡其涛，炫烂其日。匿彼深丛，喁喁蟋蟀。夜风如涤，街灯如霞。嘿然野犬，疾如归家。道其虚旷，楼其巉崒。匿彼狭隙，呢呢蟋蟀。步夜眊瞢，叩秋脆响。赤兮碧兮，眨眨如断想。彼何千亿，彼何一一。匿彼深影，切切蟋蟀。
车盛懿墨足歌辛卯阳月丙子夜，车帝麟作书满厅，女盛懿方二龄，往来践之，天成墨足一图，为作短歌记之
作者：秦鸿
朝代：当代

步其左，发燧火。步其右，布星宿。跬步足天真，造化相与亲。日光泻，腾野马。步云烟，步青天，足下朵朵莲。
钿带长中调·和茶馆夜饮青梅酒，翠袖女史手制也。因以命题，分韵得暾
作者：秦鸿
朝代：当代

梦未耘、幻耶真。恨来归、驻以奔。万雨千霜，并在翠尊。娉婷障雾，暗月如绛唇。一夜海流声吞。漫啜葱茏薄恨，谁化朝暾。断霞似、缥缈故人。倾杯待醉，抚膺触旧温。浊世但识鸡豚。
题古砖砚为会稽甓社作GuFeng宜仙砖砚
作者：秦鸿
朝代：当代

宜仙昌，海飞鲿，海潜鲳。宜仙昌，秋鸣螀，天蔽蝗。宜仙昌，石为浆，海生桑。宜仙昌，宜仙昌，坐银床，奉羽觞，吾见封之岂若堂。
临江仙西湖梦遇，醒以诗记之，置诸枕畔，及其真醒，寻诗不见，梦亦模糊
作者：程滨
朝代：当代

漫步西湖桥畔，依稀那件衣裳。相逢是梦又何妨。枕边诗句里，心事暗珍藏。重读枕边梦境，枕边不见馀香。终留不住那时光。可怜诗与梦，遗落夜之乡。
临江仙闻庵前燕一化为龙庆峡公主
作者：程滨
朝代：当代

那日魔心一动，此生烦恼难排。只将禅悦镇痴骸。天花伊未洒，我已被香埋。多少尘封往事，如今都上心来。梦中华宴舞高台。可怜孤枕畔，不见水晶鞋。
临江仙题网络小说第一次亲密接触
作者：程滨
朝代：当代

魂作咖啡黯淡，心如玉璺丁泠。虚空网际识卿卿。幽花轻隔雾，相看不分明。一霎馨香灵雨，耳边襟上星星。可怜蝶梦未全醒。不为无益事，争遣有涯生！
江城子二首
作者：程滨
朝代：当代

身如涸辙一沙丁。被装成，罐头听。四壁森森、千里只铿铿。造次颠连于是者，明日作。哪家羹。十年前事忆零星。似流星，太多情。转使今宵、濩落枕车声。为问前涂何处也？过去世？未来生？听中别有一沙丁。梦初成，莫相惊。我未眠时、且自看卿卿。只恐夜深花睡去。她醒了，看书生。忽然撕裂罐头听。远山横，入帘青。多少沙丁、活动变人形。可是昨宵鱼梦我？乘夜色，到边城。
江城子二首·其一
作者：程滨
朝代：当代

身如涸辙一沙丁。被装成，罐头听。四壁森森、千里只铿铿。造次颠连于是者，明日作。哪家羹。十年前事忆零星。似流星，太多情。转使今宵、濩落枕车声。为问前涂何处也？过去世？未来生？
江城子二首·其二
作者：程滨
朝代：当代

听中别有一沙丁。梦初成，莫相惊。我未眠时、且自看卿卿。只恐夜深花睡去。她醒了，看书生。忽然撕裂罐头听。远山横，入帘青。多少沙丁、活动变人形。可是昨宵鱼梦我？乘夜色，到边城。
江城子夜有流星雨，与周航邱宜钢同玩之
作者：程滨
朝代：当代

寒飙猎猎冷苍旻。散纤云，雨星辰。登上高楼，也拟叩天阍。碧落红尘千万里，楼百尺，似微尘。满天星斗碧粼粼。笑声频，愿偷存。一道流光，一个世间魂。可恨星星都一瞬，何况是，看星人。
行香子或荐余为某剧院秘书，谢以不敏
作者：程滨
朝代：当代

病榻横秋，好梦浮沤。望七星、河汉西流。纵情声色，伐性温柔。叹辙中鱼、梦中蝶、枳中猴。吾道悠悠，素志休休。旧情怀散发扁舟。庄严事业，金粉倡优。惹十年哀、满腔恨、一生羞。
夜登磨基山歌
作者：胡云飞
朝代：当代

疏星其上，光芒淡些。江流其下，古镜暗些。辛夷吐芳，夜初绽些。老枝虬然，指彼岸些。街市灯火，纷灿烂些。车驰人往，宁无散些。山有骨，水有心，招之不来，发浩叹些。
楚三人诗 其二 黄鹄曲
作者：胡云飞
朝代：当代

黄鹄飞飞，一举千里，下瞰城郭，人民如蚁。豪门之游，快乐如仙，贫贱之流，不直毫钱。但读万卷书，休为千里行，一朝异乡客，性命何太轻。官吏收之去，狡徒竟私刑。哀号中夜发，平明尸骨横。乃知今之牧民如网鲤，在水者困出水死。劝君勉为池中物，君不见，孙家子。
汉画像石拓片题跋二章 其一 题《伏羲女娲图》
作者：胡云飞
朝代：当代

维天维地，维人维虺。维雄维雌，维首维尾。维交维歫，维穆维憙。维陵维谷，维终维始。维我肇祖，永葆其孙子。
汉画像石拓片题跋二章·题《伏羲女娲图》
作者：胡云飞
朝代：当代

维天维地，维人维虺。维雄维雌，维首维尾。维交维歫，维穆维憙。维陵维谷，维终维始。维我肇祖，永葆其孙子。仙人雍雍，白鹿是从。言归悬圃，餐朮倚松。乃行乃蹈，若隤若躬。中道险绝，或化为龙。
观永乐宫《朝元图》
作者：胡云飞
朝代：当代

秋旷兮清商，扬波兮摇黄。河曲兮条麓，朱门兮高墙。墟落兮石马，碑碣纷兮连廊。景行兮缓步，将有谒兮明堂。入其门兮静息，睹古画兮如殛。心摇摇兮何往，目迷茫兮五色。恍有闻兮环佩，声琳琅兮周在。杂椒桂兮清芬，有蕙芷兮孰采。忽白云兮缭依，纷紫盖兮飞驰。彼仙人兮不我顾，勉从驾而容与。若月落兮日将暾，辞洞府兮出昆仑。礼服成兮心穆穆，拥翠辇兮乘玄云。苍龙骖兮白虎騑，赫山岳兮烂星辰。既导之兮彼四禦，纷相随兮俨帝君。峨冕旒兮圆光吐，拥仙官兮立玉女。奉山炉兮举芝兰，容惴惴兮纷何故。香缥缈兮乐萦回，胡为颦兮蹙蛾眉。将朝觐兮愉宗主，羌反顾兮哀其下。俄魂归兮苏世，犹向壁以凝睇。视五色之陆离，指黼黻兮垂带。望长天兮清秋，郁莽莽兮中条。雁南征兮高举，予唯怅然而夷犹。乱曰：维天之高，不可薄兮。维地之载，不可脱兮。仙之人兮，渺兮绰兮。旧乡扰扰，聊自缚兮。
金鱼挽歌
作者：胡云飞
朝代：当代

左眼时针，右眼分针。为天时浮，为地时沉。红云时薄，黑夜时临。何人七日创世界？有光，有水，有汝呼吸音。时针左眼，分针右眼。汝之时间，汝自为限。此外不可言而可以梦见。细沤泛起，转瞬消失。玻璃破碎，天地静谧。
番女怨
作者：蔡淑萍
朝代：当代

蔓儿娇弱心叶薄，暗过墙角。绿萦窗，何绰约，费人猜度：解怜岑寂两心同，送青葱？
陇头月
作者：蔡淑萍
朝代：当代

独立江矶，逝波渺渺，遥岭参差。试水添寒，寒山新瘦，半染斜晖。西风拂鬓牵衣！雁影过、天涯此时。望处蒹葭，云烟霭霭，正恁凄迷。
环佩
作者：邵林
朝代：当代

向空潭漱影，沁一缕、心痕澄碧。旧时阆风，归飞无彩翼。此恨何极。缥缈前身事，劫尘消尽，幻古春颜色。泠泠怨响添寥寂。韵咽秦箫，寒凝楚瑟。幽悰更谁能识。念云娥素手，曾叩灵石。深灯遥夕。正孤怀暗抑。佩结秋兰思，如泪滴。金陵梦里行客。怅珠瑛别久，故欢难觅。犹遗我、露魂冰魄。凭记取、那夜星筵对酒，和愁轻摘。馀温在、似劝将惜。莫捲帘、看了玲珑月，教人叹息。
小曲·小昭
作者：金庸
朝代：当代

世情推物理，人生贵适意，想人间造物搬兴废。吉藏凶，凶藏吉。富贵那能长富贵？日盈昃，月满亏蚀。地下东南，天高西北，天地尚无完体。展放愁眉，休争闲气。今日容颜，老于昨日。古往今来，尽须如此，管他贤的愚的，贫的和富的。到头这一身，难逃那一日。受用了一朝，一朝便宜。百岁光阴，七十者稀。急急流年，滔滔逝水。
玉如意所唱小曲
作者：金庸
朝代：当代

几番得要打你，莫当是戏，咬咬牙，我真个打，不敢欺。才得打，不由我，又沉吟了一会。打轻了你，你又不怕我。打重了，我又信不得你。罢，冤家也，不如不打你。
赠阮星竹
作者：金庸
朝代：当代

含羞倚醉不成，纤手掩香罗。偎花映烛，偷传深意，酒思入横波。看朱成碧心迷乱，翻脉脉，敛双蛾。相见时稀隔别多，又春尽，奈愁何。
香冢之题词
作者：金庸
朝代：当代

浩浩愁，茫茫劫。短歌终，明月缺。郁郁佳城，中有碧血。碧亦有时尽，血亦有时灭。一缕香魂无断绝。是耶非耶，化为蝴蝶！
平昌刘伯坚纪念馆感吟（四首选一） 美人志士两相怜，血雨腥风共比肩。犹有白头情侣在，暮云深处忆当年刘伯坚与吾县秦德君女士相恋，育有一女。秦晚年著回忆录曰《暮云深》 酷相思·晚春即事
作者：陈仁德
朝代：当代

燕子飞时春又暮，绿水绕，天涯树。望陌上落花飘处处，最怕听，风吹雨。却惯听，风吹雨。过眼纷纷云与雾，倩谁问，人生路。笑揽月青天空自许。犹记得，闻鸡舞。辜负了，闻鸡舞。
平调满江红——同依姜白石调奉和东篱香先生《咏潮州》
作者：陈振家
朝代：当代

绕郭青山，凝望处，川泻蔚蓝。东风里，闹红喧紫，草木毵毵。石刻摩崖留古迹，平湖水镜映晴岚。趁佳辰，携墨客骚朋，同咏谈。名邦美，娇影涵。人文盛，兴频添。更佛灯梵塔，凤阁江帆。八俊七贤流誉后，人才迭出不平凡。看文坛，屈指数名家，多少庵？
庆春泽——同依姜白石调奉和东篱香先生《咏韩文公祠》
作者：陈振家
朝代：当代

一水涵青，双旌抱翠，韩祠几度凭临。楹镂碑镌，周遭处处书林。东坡庙记从头读，任真情，敷写胸襟。大乎哉，河岳星辰，仰止岖嵚。谪潮八月功其伟，看释奴轻赋，体念黎心。兴学征贤，南荒咸沐时霖。海滨自昔成邹鲁，有先生、举郡同钦。但流连，趋谒多番，岂乏长吟。
水龙吟——寄北京王成纲先生
作者：陈振家
朝代：当代

消沉半纪骚林，春枝又逐春风舞。攀松萝茑，随风芦絮，芝兰几许？不解兴观，未谙群怨，万流纷注。恨陈规束脰，唐音碍足，舍镣铐！随君去？放眼尧封诗绪：看骊龙，弄珠吞吐。昆山片玉，千秋淘洗，其形实赋。纵易元清，旧瓶新酒，心然身武。把中华异宝，悉心研炼，共先生铸。
南 浦 舣舟待发
作者：陈永正
朝代：当代

桥影卧平波，渐潮生、催趁沙头晴晓。天水界遥山，霞红澹，凄冷微阳初照。无端过眼，千帆正饱西风峭。且喜小舟能载我，休问载愁多少。秋江一片迷冥，恐如烟似梦，前盟负了。此际细思量，无多恨，只恨相逢何早。柔情万缕，堤花忽坠人怀抱。后夜归来容说与，灯下会成双笑。
尾 犯 友人索近作
作者：陈永正
朝代：当代

我有一胡琴，内外两弦，调异声各。中柱哀丝，发苍凉清角。天北顾、浮云乍涌，海南怀、洪波又恶。渐馀音了，骤起罡风，便扫千花落。偏弦多宛转，伴夜夜、舞曼歌乐。垂手回波，想春心私托。调中柱、难禁悲慨，促偏弦、终伤浅薄。未知君意，抚轸终夕沈吟著。
河·传
作者：陈永正
朝代：当代

梦中春路。有谁同步。冲烟踏雾。思量春可挽住。醒暮。残鹃啼碧树。声声只劝春归去。因何故。却劝公无渡。望江云。总愁人。灯昏。无书寄与君。
清平乐十二首
作者：陈永正
朝代：当代

风吹酒醒。独卧难成暝。燕燕穿帘风不定。春色三分谁认。双栖只欠雕梁。分飞便是殊乡。容易一宵无梦，何如清坐思量。秾华已负。争忍留君住。唤取去年花上雨。滴向哀筝斜柱。弹来意已凄迷。啼红恰送春归。燕子乍窥门户，画堂从此沾泥。闲情一往。深浅烟江浪。怀抱冥蒙迟月上。总为雨惆云怅。遥怜那畔人家。年年自惜容华。不用更垂帘幕，妆成只对梅花。思量已误。芳事年年负。深苑孤花谁是主。一任吹香帘户。妾身犹未分明。罗衾各自多情。哽咽昏灯梦语，郎边便作秋声。绿杨阴浅。已觉红飘半。可惜江头潮正满。一夜征帆吹转。谁怜鬓影东风。芳春不似情浓。莫化今朝雨泪，行云欲度眉峰。细风搴幕。人去潮将落。忍问天涯他日约。便拟好春閒却。珠江不解东流。除非梦到西洲。试拣一春花叶，几枝能寄妆楼。寻春不早。有梦都难好。目断江楼红满道。底是远洲芳草。未须事去还思。百年多是无期。人面相逢依旧，桃花与我都非。春寒几夜。便觉银灯灺。忍恨送君清泪泻。悄悄棠梨花谢。别时楼外莺啼。垂杨只隔南溪。恰是相携旧处，两年芳径都迷。去时微雨。点滴心头注。记取初逢楼下语。字字都无凭据。宵来一枕芳酲。朝来一棹鹃声。不是等閒春尽，这回花落江城。风花别树。零落先于絮。一堕不飞应已误。莺在绿阴浓处。月明来照残枝。安排几夜相思。只恐花魂入梦，无眠不许人知。有情烟树。那不芳菲护。二月花开三月雨。都付梦阑私语。行云做足凄迷。青芜百里天西。消息空传远近，寻来总在低帏。舞红难罢。心与春同谢。吹向江南烟树挂。不到整妆楼下。可怜水隔山遮。半床幽梦天涯。斜月蛾眉空妒，故园今夜无花。
清平乐十二首·其一
作者：陈永正
朝代：当代

风吹酒醒。独卧难成暝。燕燕穿帘风不定。春色三分谁认。双栖只欠雕梁。分飞便是殊乡。容易一宵无梦，何如清坐思量。
清平乐十二首·其七
作者：陈永正
朝代：当代

寻春不早。有梦都难好。目断江楼红满道。底是远洲芳草。未须事去还思。百年多是无期。人面相逢依旧，桃花与我都非。
清平乐十二首·其三
作者：陈永正
朝代：当代

闲情一往。深浅烟江浪。怀抱冥蒙迟月上。总为雨惆云怅。遥怜那畔人家。年年自惜容华。不用更垂帘幕，妆成只对梅花。
清平乐十二首·其九
作者：陈永正
朝代：当代

去时微雨。点滴心头注。记取初逢楼下语。字字都无凭据。宵来一枕芳酲。朝来一棹鹃声。不是等閒春尽，这回花落江城。
清平乐十二首·其二
作者：陈永正
朝代：当代

秾华已负。争忍留君住。唤取去年花上雨。滴向哀筝斜柱。弹来意已凄迷。啼红恰送春归。燕子乍窥门户，画堂从此沾泥。
清平乐十二首·其五
作者：陈永正
朝代：当代

绿杨阴浅。已觉红飘半。可惜江头潮正满。一夜征帆吹转。谁怜鬓影东风。芳春不似情浓。莫化今朝雨泪，行云欲度眉峰。
清平乐十二首·其八
作者：陈永正
朝代：当代

春寒几夜。便觉银灯灺。忍恨送君清泪泻。悄悄棠梨花谢。别时楼外莺啼。垂杨只隔南溪。恰是相携旧处，两年芳径都迷。
清平乐十二首·其六
作者：陈永正
朝代：当代

细风搴幕。人去潮将落。忍问天涯他日约。便拟好春閒却。珠江不解东流。除非梦到西洲。试拣一春花叶，几枝能寄妆楼。
清平乐十二首·其十
作者：陈永正
朝代：当代

风花别树。零落先于絮。一堕不飞应已误。莺在绿阴浓处。月明来照残枝。安排几夜相思。只恐花魂入梦，无眠不许人知。
清平乐十二首·其十一
作者：陈永正
朝代：当代

有情烟树。那不芳菲护。二月花开三月雨。都付梦阑私语。行云做足凄迷。青芜百里天西。消息空传远近，寻来总在低帏。
清平乐十二首·其十二
作者：陈永正
朝代：当代

舞红难罢。心与春同谢。吹向江南烟树挂。不到整妆楼下。可怜水隔山遮。半床幽梦天涯。斜月蛾眉空妒，故园今夜无花。
清平乐十二首·其四
作者：陈永正
朝代：当代

思量已误。芳事年年负。深苑孤花谁是主。一任吹香帘户。妾身犹未分明。罗衾各自多情。哽咽昏灯梦语，郎边便作秋声。
鹊桥仙三首 其三 游曾赵园
作者：顾敏燕
朝代：当代

泠风微雨，凉秋残藕，桥畔余香隐隐。山萦晓雾露华浓，青眸对、珠圆玉润。鱼浮浅碧，莲开静水，一朵苞含秋韵。水边闲坐思悠悠，心已似、游云远近。
鹊桥仙三首 其二 题冰雪芙蓉图兼赠诗友
作者：顾敏燕
朝代：当代

水清风骨，肤凝霜雪，波碧盈盈谁惜？桥边明月照玲珑，含情对、临风玉笛。采芳兰泽，思君远道，情寄云笺翰墨。孤轮隐隐夜凋残，人不寐、神游江国。
鹊桥仙三首·其一
作者：顾敏燕
朝代：当代

淙淙幽涧，嘤嘤鸟语，野径山花烂漫。桃源岑寂少人行，听流水、秦筝柔按。山中高士，田间隐者，佳境自生空远。今闻天籁意悠悠，心已作、闲云一片。
吴氏外孙仲清新婚四阕 其一 百字令
作者：魏元旷
朝代：当代

风传正始，看好逑淑女，宜家窈窕。窣阁红灯光滟滟，一片瑞云萦绕。朱幰迎来，绣襦并处，乐遍仙音哨。银河低户，充闾喜气多少。百年好合初成，天长地久，福禄频频绍。父母生而原有愿，一笑于今各了。馈食高堂，佳儿佳妇，如璧人双皎。相攸孔乐，醉歌宾从酣扰。
吴氏外孙仲清新婚四阕 其三 齐天乐
作者：魏元旷
朝代：当代

英英仲子圭璋品，不识疑为凡物。家世延陵，夙敦孝友，信是鹤山之出。孩提几日。便高第乘龙，趋跄佩绂。季女思齐，驺从行看拥车笰。老夫耄矣何怪，对世事惟知，书空咄咄。喜女作姑，与孙称贺，暂解心头抑郁。醉中岸兀。更乃祖相看，欢悰密勿。旧人寥落，指数何堪屈。
吴氏外孙仲清新婚四阕 其二 沁园春
作者：魏元旷
朝代：当代

香喷金猊，漏永铜龙，春生锦帏。漫左家娇女，夙娴才藻，中郎弱息，妙解弦徽。井臼躬操，蘋蘩齐奠，风教名门未遂微。争看取，似少君出降，德曜来归。如今冰泮谁知。只痛说、先王六礼非。叹茕茕遵路，婚姻道苦，盈盈赴濮，家室情漓。昵彼狂且，鸩兹游女，岂有宜男白首期。华堂上，看关雎钟鼓，何乐如之。
吴氏外孙仲清新婚四阕 其四 满庭芳
作者：魏元旷
朝代：当代

浆乞蓝桥，丝牵蜀道，由来佳偶天成。国香服媚，匪值葛萝萦。最是依依膝下，承欢处、色笑常盈。徵熊梦，定知英物，待与试啼声。觥觥。好慰勉，少年夫婿，壮志连城。快姻缘美满，无限前程。却笑烹雌追诉，五羊皮、百里成名。祝他日，一床牙笏，金玉画堂深。
吴氏外孙仲清新婚四阕·百字令
作者：魏元旷
朝代：当代

风传正始，看好逑淑女，宜家窈窕。窣阁红灯光滟滟，一片瑞云萦绕。朱幰迎来，绣襦并处，乐遍仙音哨。银河低户，充闾喜气多少。百年好合初成，天长地久，福禄频频绍。父母生而原有愿，一笑于今各了。馈食高堂，佳儿佳妇，如璧人双皎。相攸孔乐，醉歌宾从酣扰。香喷金猊，漏永铜龙，春生锦帏。漫左家娇女，夙娴才藻，中郎弱息，妙解弦徽。井臼躬操，蘋蘩齐奠，风教名门未遂微。争看取，似少君出降，德曜来归。如今冰泮谁知。只痛说、先王六礼非。叹茕茕遵路，婚姻道苦，盈盈赴濮，家室情漓。昵彼狂且，鸩兹游女，岂有宜男白首期。华堂上，看关雎钟鼓，何乐如之。英英仲子圭璋品，不识疑为凡物。家世延陵，夙敦孝友，信是鹤山之出。孩提几日。便高第乘龙，趋跄佩绂。季女思齐，驺从行看拥车笰。老夫耄矣何怪，对世事惟知，书空咄咄。喜女作姑，与孙称贺，暂解心头抑郁。醉中岸兀。更乃祖相看，欢悰密勿。旧人寥落，指数何堪屈。浆乞蓝桥，丝牵蜀道，由来佳偶天成。国香服媚，匪值葛萝萦。最是依依膝下，承欢处、色笑常盈。徵熊梦，定知英物，待与试啼声。觥觥。好慰勉，少年夫婿，壮志连城。快姻缘美满，无限前程。却笑烹雌追诉，五羊皮、百里成名。祝他日，一床牙笏，金玉画堂深。
十六字 其一 风
作者：黄绮
朝代：当代

风。吹出东方晓日红。长江水，万里舞金龙。
十六字 其三 梦游山
作者：黄绮
朝代：当代

山。化作民间巨弹丸。须有备，大地保平安。
十六字 其二 雷
作者：黄绮
朝代：当代

雷。水怪山妖尽挫摧。晴空里，遥听凯车归。
十六字·风
作者：黄绮
朝代：当代

风。吹出东方晓日红。长江水，万里舞金龙。雷。水怪山妖尽挫摧。晴空里，遥听凯车归。山。化作民间巨弹丸。须有备，大地保平安。
渔父家风·渔父
作者：黄绮
朝代：当代

溪头照影浴红英。浊世自清明。白鸥愿作儿孙辈，一一取呼名。须十丈，发无茎。笑纵横。纤云似网，欲换鱼儿，尽作天星。
短歌行
作者：丘浚
朝代：明

一日生，一日落。明日不如今，今日不如昨。短歌行，声苦恶。人生行乐须及时，腰缠何必扬州鹤。
元日赐柏叶诗
作者：严嵩
朝代：明

王正启祚，青阳肇历。秘苑天开，帝宫晨入。帝有纶言，曰庆嘉日。爰奉明恩，恭承宠锡。其锡维何，惟柏一枝。凌霜挺翠，裛露含滋。采自玄圃，捧出？墀。金筒簪戴，炜烨其光。君子有酒，称彼瑶觞。坚贞比节，森郁呈芳。以勖臣德，以介元祥。君子万年，寿考不忘。
题马图
作者：乌斯道
朝代：明

马何良，金吾出。神英英，膂仡仡。钱联联，玉栗栗。劣剽轻兮，陋駻突。马何徕，涉流沙。千日奇，万里嘉。？天闲，志靡它。天闲远兮，人弗姱。马何厄，勿歔欷。雄杰丧，战伐滋。枭骑角，驭者谁。于斯息兮，待其时。
公无渡河
作者：于慎行
朝代：明

公无渡河，河水汤汤，连山嵯峨。电雨晦冥，龙伯来过。吞舟锯齿，其族孔多。公无凫跃之技，出没涛波。又无宝璧与马，歆神之和。往则沉溺，当奈公何。善游固有数，请公无渡河。
射覆谣戏作
作者：于慎行
朝代：明

郭舍人，东方朔，来前射覆相为乐。谓此金盂中，有何一蠕虫。不是蜥蜴，亦非守宫。中者赐帛，不中城旦舂。舍人东方，相顾？咍，此胡为来哉。谓之为龙，不能变化兴云雷。谓之为蛇，又不能委蛇蒲伏与世谐。此何物也，陛下幸发视，必是一蜗牛。身似有所负，外又无所求。不肯濡足，惟愿藏头。循墙而走，面壁而修。钟鼓不能享，鼎镬不能谋。左角大胜，右角大败，未尝知喜，未尝知忧。蘧庐为天地，混沌为春秋。其觉如寐，其生若休。此有巢氏之裔，无肠子之俦。与圣人拊掌笑，是物安足收。放之污渎中，使从蛭螾游。
满歌行
作者：于慎行
朝代：明

适意能几何，日月不居，逝如江河。裴回路岐，自使蹉跎。遥望旧乡，郁何嵯峨。心之烦忧，其端孔多。炯炯多所念，鼎鼎欲何为。举世如驰，拙者守道，智者趋时。上观下获，以博铢锱。岂不洵美，匪伊所思。秋风既寒，昔蹈东海，一何盘桓。流水出门，白云在山。风尘挠予，去不遑安。夙夜在公，凋此华颜。天道难知，人胡可谋。遗荣避世，师彼庄周。凿坏踰垣，亦复何求。楚楚贵人，不知春秋。斗酒相呼，以游以遨。岂伊异人，夙昔同袍。莫小泰山，莫大秋毫。直木先伐，薰香自烧。尔不自夷，岁月其慆。葆真缮性，含光自韬。存神观化，睎彼松乔。
十字起至一字止
作者：伍瑞隆
朝代：明

吁嗟天地茫茫安所将之，我已牢骚廓落君胡为。取乐于楚歌不可得，风捲雨声夜凄凄。一杯一曲与尔，万事悲歌里。人生几何，百忧起。噫嘻，止。
寒夜听雨戏作数诗书感示有开舍弟一字起至十字止
作者：伍瑞隆
朝代：明

嘻，寒夜。雨萧萧，苍茫四野。山前人不行，行云人在何处。吾欲淩空观大荒，览尽悲风怪云天路。中宵弹剑歌来魂欲销，愁绝是万户沉沉风电骄。
禽言
作者：伍瑞隆
朝代：明

唧唧唧，机机矶激，女生十三未工织。阿郎何去，阿姑不我惜，机机矶激。
禽言
作者：伍瑞隆
朝代：明

故国故国，谁者国。不是迷楼，定是铜雀。噫嘻吁嘻，杨柳无丝城无廓。子规归去，子规归去。渠道驼山山前，有人张罗打网遮到天。尔今欲归但休北，我不入网，渠网我不得。郭姑姑，顾郭姑。姑顾姑，不顾几逐妇。今朝日出时，东方欲晴西欲雨。伤心哉山阿，伤心哉山阿，物本何害人情苛。我来山南啄山果，同来十馀仅存我。彼谁者子，杀人与放火。挟弓挟矢，弓如席，矢如几。个山山头行不止。尔禾尔黍，我不敢害。尔但惜我肉，不能当尔齿。是胡是越。矢如雪，弓如月，张弓挟矢行不绝。尔本人类，覆巢破卵尔独悦。前山有竹，前山有竹，去年命子竹上宿。今年竹渐少，结巢巢又覆。但闻竹下有人语说道，是朝朝山前白额虎，触墙害笋蹂禾黍。射虎射虎谁射虎，山前一物似虎子。但闻张弓未下矢，矢尚未下虎未死。噫嘻吁噫，人乃射羊虎射虎。
禽言·其一
作者：伍瑞隆
朝代：明

故国故国，谁者国。不是迷楼，定是铜雀。噫嘻吁嘻，杨柳无丝城无廓。
禽言·其七
作者：伍瑞隆
朝代：明

前山有竹，前山有竹，去年命子竹上宿。今年竹渐少，结巢巢又覆。但闻竹下有人语说道，是朝朝山前白额虎，触墙害笋蹂禾黍。
禽言·其三
作者：伍瑞隆
朝代：明

郭姑姑，顾郭姑。姑顾姑，不顾几逐妇。今朝日出时，东方欲晴西欲雨。
禽言·其二
作者：伍瑞隆
朝代：明

子规归去，子规归去。渠道驼山山前，有人张罗打网遮到天。尔今欲归但休北，我不入网，渠网我不得。
禽言·其五
作者：伍瑞隆
朝代：明

挟弓挟矢，弓如席，矢如几。个山山头行不止。尔禾尔黍，我不敢害。尔但惜我肉，不能当尔齿。
禽言·其六
作者：伍瑞隆
朝代：明

是胡是越。矢如雪，弓如月，张弓挟矢行不绝。尔本人类，覆巢破卵尔独悦。
箫谱·拟霓裳羽衣曲
作者：伍瑞隆
朝代：明

玉城峨峨，白云匝银河。将子浩歌桂之殿，秋风夜多。我乘皓鸾，逍遥万里。下视九州，清虚无际。露泠泠，仙桂。长桥玉偃桂之殿，清飘飘秋云夜捲。如此粲者何，其室则迩，其人甚远。桂枝长，飘飖夜有光、袅袅花前双凤皇，色如冰雪声如簧。赠子芳华，揽子衣裳。飞飞双鬟，于桂之间，银光清泠飘玉山。桂之殿，其声珊珊。欲来不来，双鸾笑复回。东望玉楼，西望瑶台。桂之殿，灵花夜开。玉殿无纤尘，洵清且芬。谁是飞琼，谁是云林，笑语迢迢人不闻。翠光瑩瑩射金阙，珠幕银帘冻欲裂，欲往从之历霜雪。桂之殿，洵清且漠。玉蟾蜍何在，清泠泠飘飖天际。将子袪兮云之隈，千秋万岁兮吾复来。
桂山十二章送朱方伯赴陜西
作者：何乔新
朝代：明

桂山巀兮，桂水潏兮。产兹荩臣，邦之杰兮。维此荩臣，允武允文。奋庸中外，厥声沄沄。乃登贤书，乃践亨衢。乃秉邦宪，乃陈吁谟。龙节斯煌，鹭车载驱。孰荒我锄，孰枯我濡。炎海之陬，有鸮有蟊。帝命公往，参彼大猷。敷政不絿，是釐是柔。皇泽爰流，恫瘝以瘳。帝曰良哉，予嘉乃绩。于旬于宣，往佐邦伯。以纠以逖，以弘皇德。内绥群黎，外威北貊。泾原有骑，敢犯我圉。公董王旅，往禦其侮。龙盾虎韔，载斧其吭。群丑以刘，北鄙载宁。公有丕绩，皇用宠锡。有廓闽邦，陟公为伯。是怀是抚，公维民父。是训是釐，公维民师。相彼玉瓒，注兹黄流。温温君子，多祉是遒。天祚公？，是多贤子。春榜秋台，克趾厥美。河华千里，维古帝京。皇曰往哉，汝维长城。公拜稽首，宠命维隆。敢竭股肱，之屏之墉。金城万雉，周汉所营。公往莅之，捍彼朔庭。四国来同，方伯之功。讫其外庸，乃卿乃公。隼旟熊轼，出次芋原。群公饯之，班以周旋。有鲜有薧，有㮚有枣。方伯燕胥，其鼓考考。咸阳遗黎，戴公父母。若耋若稚，奔走来迓。秦人之喜，闽人之悲。愿秉钧枢，式弘厥施。终南之麓，烟树苍苍。思我公兮，曷日其忘。粤山之椒，停云䨧䨧。公念我兮，毋金玉其音。
出家歌
作者：何南凤
朝代：明

叹众生，根器殊，明珠容易没泥涂。烦恼炽盛，觉树焦枯，爱河淹溺有谁扶。生前荣耀，死后尽归无。有智人，早觑破。丧休吊，得毋贺，浮云片片空中过。杀他须偿他，业报毫难错。相恋相嫌结不休，火坑地狱同时堕。不远离，大是痴，火里生莲能有几。超然高蹈，世外求师。为明正眼，削发披缁。非览胜以为乐，非立异以为奇。非慕长生面不老，非贪天福而自怡。只一句：生何来兮死何去。彻底未明，现前无据。三千律仪，是盲儿柱杖，一大藏教，都成梦中语。因此上，废寝忘食，穷思极虑。已拚了死灰不燃，谁知道，心坚石穿。如贫得宝，似渴逢泉，毫端世界广无边。观音势至，文殊普贤。始信得与佛齐肩，一灯分与万灯传。嬉笑怒骂，煞有机权。脱尽诸方□五味，惮英灵欲到此，莫吝草鞋钱。
和三槐老师玉关人老诗四首
作者：何吾驺
朝代：明

长城窟，桑乾水。跨马斩楼兰，长风几万里。头须白尽寸心丹，夜夜剑光摇汉紫。朔风起，万马嘶。有梦饮胡血，无书寄客归。夜深燐火英雄泪，待昼淩烟洗战衣。沙蔽天，雪作城。十万黄花戍，何年细柳营。带梦黄埃连晓月，取报君王丑虏平。枕戈久，铁头颅。筹虏能忘岁，忧边不问哀。马革何曾嫌白发，麒麟先为绘霜须。
和三槐老师玉关人老诗四首·其一
作者：何吾驺
朝代：明

长城窟，桑乾水。跨马斩楼兰，长风几万里。头须白尽寸心丹，夜夜剑光摇汉紫。
和三槐老师玉关人老诗四首·其三
作者：何吾驺
朝代：明

沙蔽天，雪作城。十万黄花戍，何年细柳营。带梦黄埃连晓月，取报君王丑虏平。
和三槐老师玉关人老诗四首·其二
作者：何吾驺
朝代：明

朔风起，万马嘶。有梦饮胡血，无书寄客归。夜深燐火英雄泪，待昼淩烟洗战衣。
和三槐老师玉关人老诗四首·其四
作者：何吾驺
朝代：明

枕戈久，铁头颅。筹虏能忘岁，忧边不问哀。马革何曾嫌白发，麒麟先为绘霜须。
李伯襄谪仙流也制行高旷词才清异油然与世偕而卒落落顾独与余有断金之雅片词只字一命笔无不传览者予因喜焉赋杂诗四章赠之
作者：何吾驺
朝代：明

日之夕矣，岁之暮矣。凛凛寒霜，松柏茂矣。日之晚矣，岁之终矣。冽冽寒风，椒兰臭矣。霜之凛兮，不可以处兮。维我良朋，如松柏之坞兮。风之冽兮，不可以居兮。维我良朋，如椒兰之嗔兮。
送韩太史还朝
作者：何吾驺
朝代：明

若有佳人兮下罗山，梅花兮为颜。何之兮庾关，返乎金马兮佩珊珊。猿鹤喜其见世兮，鹓鹭让其崇班。立乎云霄之上兮，恍乎烟霞之间。歌风兮可即，威仪兮不可攀。螭头翰墨兮春方寒，赋草兮漫漫。何以慰之乎苍生兮，庶几君子之遑安。
中林之棘·送崔子也
作者：何景明
朝代：明

中林之棘，维桃与李。阪田之特，生也曷以。民之无俦，曷其有巳。王事皇皇，驾言徂行。念子出宿，我居𤈺𤈺。我心之迈，与子同征。行野蹶蹶，行国迈迈。无草不茂，无谷不溃。民之瘁矣，心忧用喟。彼鱼之罭，在彼河梁。彼兔之罝，在彼河侧。岂不是思，进退维亟。同贾知贪，同食知甘。予谅子怀，如口弗爽。予之有怀，子岂不谅。火之方殷，不戒胥燔。水之方割，不戒胥溺。火之方殷，乃仇扑灭。水之方割，弃其舟楫。有渰斯雨，有霰斯雪。如履坚冰，乃尚思热。众方媚矣，莫敢独说。如处大厦，俟其颠覆。谓人弗言，言成祸矣。谓人弗职，职成过矣。孰无朋友，倡谁和矣。子曰弗仕，子有父母。予曰弗仕，兄弟尤予。天子则不罪，朋友弗取。
中林之棘·送崔子也
作者：何景明
朝代：明

中林之棘，维桃与李。阪田之特，生也曷以。民之无俦，曷其有巳。王事皇皇，驾言徂行。念子出宿，我居？？。我心之迈，与子同征。行野蹶蹶，行国迈迈。无草不茂，无谷不溃。民之瘁矣，心忧用喟。彼鱼之罭，在彼河梁。彼兔之罝，在彼河侧。岂不是思，进退维亟。同贾知贪，同食知甘。予谅子怀，如口弗爽。予之有怀，子岂不谅。火之方殷，不戒胥燔。水之方割，不戒胥溺。火之方殷，乃仇扑灭。水之方割，弃其舟楫。有渰斯雨，有霰斯雪。如履坚冰，乃尚思热。众方媚矣，莫敢独说。如处大厦，俟其颠覆。谓人弗言，言成祸矣。谓人弗职，职成过矣。孰无朋友，倡谁和矣。子曰弗仕，子有父母。予曰弗仕，兄弟尤予。天子则不罪，朋友弗取。
倚柱操
作者：何景明
朝代：明

兔则有罝兮，鸟则有罗。国无人兮，将奈何。心之忧兮，岂曰予未有室家。嗟嗟室家非我营兮，我生曷荣兮。
公无渡河
作者：何景明
朝代：明

公无渡河，河浊不见日，汝今欲往何时出。公无渡河，河广浩无涯。往而不返，化为泥与沙。夸父渴走成邓林，至今丘冢犹岑崟。河中蛟龙见人喜，纵有舟楫谁救尔。噫嗟嗟，公无渡河，渡河而亡，不如陆死噫。嗟嗟公无渡河。
关索岭
作者：何景明
朝代：明

噫嘻吁，崄巇何天设之危艰。下有奔雷喷雪之飞壑，上有悬崖石栈百折而造天。嵚崟兮巉岩，面复兮盘盘。行人雁陈而鱼贯，计分寸兮跻攀。飞鸟兮折翼，猴猱兮无援。苟失足殒岩而落箐兮，曾不足以充虎蛇之餐。朝不见日，夕不见月，云烟惨惨兮昼夜寒。噫嘻乎，何天设之危艰，我来倚绝壁而长望，盖不知蜀道之为难。
兴隆祀丁曲
作者：何景明
朝代：明

称朱竿，扬朱弦，鸣钟朗鼓各在悬。月建酉，日次丁，牲全礼成告于庭。浩浩皇皇，八荒九州。罔或靡知，罔或靡由。曷知曷由，我祖之休。
兴隆祀丁曲
作者：何景明
朝代：明

称朱竿，扬朱弦，鸣钟朗鼓各在悬。月建酉，日次丁，牲全礼成告于庭。久哉斯道沦以失，天启神圣我祖出。用夏变夷四海一，遐土之人炳文质。昔者子欲居九夷。百世之下，乃享于兹。猗与斯道，垂宪靡蹦遗。浩浩皇皇，八荒九州。罔或靡知，罔或靡由。曷知曷由，我祖之休。
原有楚·赠韩子也
作者：何景明
朝代：明

原有楚，隰有苦。子车驷牡，驾言徂矣，见子之父。原有杻，隰有蓼。子军驷？，驾言游矣，见子之母。原有桑，隰有唐。子车驷黄，驾言行矣，见子之兄。子涉渭矣，渭水浟浟。我思见子，安得北流。子涉渭矣，渭水沛沛。我思见子，安得北逝。
原有楚·赠韩子也
作者：何景明
朝代：明

原有楚，隰有苦。子车驷牡，驾言徂矣，见子之父。原有杻，隰有蓼。子军驷𩤃，驾言游矣，见子之母。原有桑，隰有唐。子车驷黄，驾言行矣，见子之兄。子涉渭矣，渭水浟浟。我思见子，安得北流。子涉渭矣，渭水沛沛。我思见子，安得北逝。
去妇词
作者：何景明
朝代：明

袅袅竹竿，钓鲂及鲤。鲂鲤可食，竹竿何以。子有锦衣，莫忘布裆。子有旨酒，莫忘糟糖。贱姜嫁君，所期偕老。红颜难长，倏已白首。白首虽可出，不念红颜日。
国士行
作者：何景明
朝代：明

漆身为厉，吞炭为哑。更名入官，厕变形伏。桥下虽不褫，雠魄犹得斩。雠衣生有国士名，死为壮士哀。
处州别驾行
作者：何景明
朝代：明

处之地，山水回，处州别驾贤且才。别驾来，邮吏驰，骑连连，鼓雷雷，城门大开别驾来。别驾来，御驷马，双麾在前，高盖娜娜。入有列戟，出有负弩，吁嗟别驾才且武。江之水，去悠悠，两帆扬，别驾舟，处人来迎申人留。嗟别驾，安以适彼，安以去我。
战城南
作者：何景明
朝代：明

战城南，戢不息。朝战城南，暮哭城北。积尸累累，肉腐鸟不食。放马泽中，雪没马腓。沙寒草枯，不得马肥。北风夜吹，胡兵四围。我欲上马，马瘦不驰。我欲射箭兮，硬不开。但语城中亲，汝出收我骸。战城南，君莫悲。猛虎啮人，翔于山垂。欲食虎肉，不避虎威。男儿立功，横行四夷。生当公侯，死当白骨归。
月食篇
作者：何景明
朝代：明

仲夏月食月半缺，仲冬月食食之既。皇皇下民，亦孔之悸。烨烨其魄，有物薄之。彼盈而微，实度之宜。今此下民，孰使告尔灾，嗟嗟亦悸孔哀。有烈其风，自伊天阻。云旗载扬，朦瞽奏鼓。率彼下土，诉于帝所。诉于帝所，光复于天。光复于天，其明罔愆，照临尔下民。
淮水·送张子也
作者：何景明
朝代：明

淮水汤汤，伐鼓镗镗。之子南行，征夫不遑。有翮者燕，集于堂巢。我日不谒，而旬不朝。征夫况瘁，谁使告尔劳。谁经营四方，谁高门翱翔。谁粲粲衣裳，谁饥渴载行。辰月弗振，乾月维雹。视天之威，伊胡云虐。弗问则退，问言谁对。敬我友矣，式相求矣。询于道周，维教言是由。母琐言是谋，母戏言是流。桓桓之罴，免罹于罗。如彼弋鸟，维恐不加。无执猫狸，而舍彼虎豺。我视人之疚，如灾我躬。勿曰行弗动，勿曰言弗用。曰我寡，惮彼有众。矢时弗颂，维云讽矣。伊谁之送，孝友张仲。
溵之水
作者：何景明
朝代：明

溵之水，可以方，可以舟。子之归矣，可以斯游。溵之水，可以河，可以海。子之归矣，可以斯迈。溵水有岸，白石有烂。斯迈斯游，桨也永叹。
秋江词
作者：何景明
朝代：明

烟渺渺，碧波远。白露晞，翠莎晚。泛绿漪，蒹葭浅。浦风吹帽寒发短。美人立，江中流。暮雨帆樯江上舟，夕阳帘栊江上楼。舟中采莲红藕香，楼前踏翠芳草愁。芳草愁，西风起。芙蓉花，落秋水。江白如练月如洗，醉下烟波千万里。
秋江词
作者：何景明
朝代：明

烟渺渺，碧波远，白露晞，翠莎晚。泛绿漪，蒹葭浅，浦风吹帽寒发短。美人立，江中流，暮雨帆樯江上舟，夕阳帘栊江上楼。舟中采莲红藕香，楼前踏翠芳草愁。芳草愁，西风起，芙蓉花，落秋水。鱼初肥，酒正美，江白如练月如洗，醉下烟波千万里。
秋风·讽也
作者：何景明
朝代：明

秋风厉厉，中园有卉。不植松与桧，奈彼萧艾。秋风飘飘，中园有条。不植松与桥，奈彼艾萧。
谁谓河广行
作者：何景明
朝代：明

谁谓河广，浊不见泰山。盂水之清，可别媸与妍。清浊苟异，小大安足言。君子知之，众人皆茫然。
雁门太守行
作者：何景明
朝代：明

垒垒高山，莽莽代谷。城边风起沙漠漠，城内惟闻奏胡乐。太守下车，买牛息戈。陶民礼义，朝弦暮歌。北历黄沙碛，南游白草原。五马何秩秩，朱英导文轩。嗟哉太守亦孔武，时时较猎西山下。
高城行
作者：何景明
朝代：明

高城巀巀山百堵，白日树旗夜悬鼓，将军戒严太守武。城下贼来，城上彀弩。楼军转石，城人负土。噫嗟嗟，城完家可全，城破家为虏。传与城中人，但保城，莫闭户。
黄头郎
作者：何景明
朝代：明

黄头郎，尔母侮。殿上天子怜，府中丞相怒。尔虽有铜山，运去铜如土。黄头郎，尔母侮。
独漉篇（有序）
作者：何白
朝代：明

独漉独漉，悲歌当哭。梁柱有刀，车轮无轴。儿哑哑，绕父足。杀父者谁？父之族。儿不敢仇，仇尔叔。舂我黄粱，哺我菽。儿下有儿，儿可赎。摩挲室中刀，仇来剚尔腹。报父下泉，亦何复有妇。有妇从之游，不为黄鹄生，独宿冢上连理枝。左拂扶桑右若木，日月缭绕之，昼夜代明烛，独漉之歌，悲且促。
独漉篇（有序）
作者：何白
朝代：明

为武义王世名而作也。
世名父为族叔所杀，母念世名稚，匿不发。
叔岁给米菽以偿，母子相对泣业，弗食。
及世名长，为庠生，娶妇，举一子。
世名袖利刃，伺仇出，立毙之。
有司悯世名孝，欲活世名。
世名不肯令父骨复暴人间，竟自杀以明。
妇亦以身殉焉。
独漉独漉，悲歌当哭。
梁柱有刀，车轮无轴。
儿哑哑，绕父足。
杀父者谁？父之族。
儿不敢仇，仇尔叔。
舂我黄粱，哺我菽。
儿下有儿，儿可赎。
摩挲室中刀，仇来剚尔腹。
报父下泉，亦何复有妇。
有妇从之游，不为黄鹄生，独宿冢上连理枝。
左拂扶桑右若木，日月缭绕之，昼夜代明烛，独漉之歌，
悲且促。
瞻彼萱草
作者：何维柏
朝代：明

瞻彼萱草，植于北堂。怡颜养志，嘉乐允臧。我思古人，百顺是将。循省内■，寝食靡遑。心之忧矣，曷其能忘。瞻彼萱草，其叶四垂。顾諟晤对，秩秩其仪。我思古人，跬步弗遗。先意承志，念兹在兹。不见是图，毋敢斁斯。瞻彼萱草，灼灼其华。兄弟具在，宜尔室家。孙曾嬉戏，慈颜孔嘉。和德致祥，善庆讵涯。天伦至乐，大行何加。瞻彼萱草，维其时矣。朝跻于西，邈难及矣。维日不足，心乎忧矣。迟迟春晖，云何报矣。终身之思，曷维其已。悠悠我心，以告吾子。
瞻彼萱草·其一
作者：何维柏
朝代：明

瞻彼萱草，植于北堂。怡颜养志，嘉乐允臧。我思古人，百顺是将。循省内■，寝食靡遑。心之忧矣，曷其能忘。
李夫人
作者：余继登
朝代：明

魂耶梦耶迫而察之，恍忽兮其不可即。近耶远耶予实要汝，奚徘徊其若疑。泣耶诉耶胡不前，令予心其转悲。
短歌行
作者：余继登
朝代：明

洗大白，歌短歌。歌短调更促，乐极哀转多。白日暮，朱颜皤，曦轮不回君柰何。
长歌行
作者：余继登
朝代：明

舞腰细，歌声长。调缓闻激羽，音飞绕画梁。玳瑁席，翡翠妆，斗转银河乐未央。
夜飞鹤 此调无换头 清明
作者：俞彦
朝代：明

岁华到佳丽，寒煖轻纤。桃杏里飏晴帘。和烟煖雾巧妆点，香车骄马相兼。红楼上凝望处，见飞英铺径，舞絮垂檐。电光隙影，料东君、不与人添。追想去年寒食，携酒拾遗钿，香染脂黏。今日风风雨雨，春城御陌，情意空恹。汉宫蜡炬，甚余辉、能到穷阎。但梨花深夜，清尊好友，险韵频拈。
望雪辞
作者：倪岳
朝代：明

夫何玄冥雨雪之愆期兮，羌有失于天职。云何为兮不同，霰何为兮不集。怅仰天而驰望，极余怀之郁悒。风不凛兮凄其，气不严兮烈栗。何颛顼之不廉兮，夺彼阳春之煦日。煦日兮融融，念匪春兮伊冬。眷连云兮宿麦，及在地之遗螽。苟一雪兮有靳，曷由致兮年丰。年不顺成兮曷怙，札瘥多兮沴气布。步璿衡以推测，求苍天之何故。天漠漠兮莽无垠，目渺渺兮徒伤神。嗟三农之渴，想何滕六之不仁。冬之日兮苦短，节序迈兮非缓。恨不得起逝波于银潢，烦此天孙之一剪。天与民兮情自符，德潜感兮非我诬。况岁腊兮尚远，更圣皇之驭图。将天心兮上格，驱丰隆兮命风伯。霏缤纷兮素英，大雪降兮三白。跂予兮望之，尽六合兮登春熙。承上天之嘉惠，皆吾皇之恩私。
瀛洲别意送宾之
作者：倪岳
朝代：明

春风起兮潞水瀰瀰，兰棹发兮扬桂旗。怅美人兮怀归，往送之兮水之湄。云娟娟兮连延，柳袅袅兮蔫绵。望美人兮高翔，策余马兮空还。君山兮青青下，中流兮溯洞庭。君归来兮故国，抚楸梧兮婴情。我思君兮悠悠，阊阖开兮倚清秋。承后皇兮嘉惠，君之来兮不可以淹留。
白云辞
作者：倪岳
朝代：明

白云兮英英，渺雁山兮深谷。顾萦纡兮芳林，忽舒徐兮前麓。聊栖迟兮终岁，何高轩兮华屋。列图书兮壶觞，日吟啸兮相属。謇山中兮乐只，望美人兮幽独。白云兮悠悠，眷花坞兮少留。时逍遥兮采芝，羌窈窕兮经丘。独行无友兮吾将安求，出与云俱兮归与云游。鸟交交兮鹿呦呦，原可田兮水可以舟。謇山中兮乐只，望美人兮独幽。白云兮翩翩，海之湄兮山之巅。煮溪中兮白石，酌屋上兮清泉。嗟清时兮嘉遁，信夫君兮独贤。纷华俗兮超忽，维白云兮周旋。謇山中兮乐只，望美人兮悠然。
白云辞·其一
作者：倪岳
朝代：明

白云兮英英，渺雁山兮深谷。顾萦纡兮芳林，忽舒徐兮前麓。聊栖迟兮终岁，何高轩兮华屋。列图书兮壶觞，日吟啸兮相属。謇山中兮乐只，望美人兮幽独。
白云辞·其三
作者：倪岳
朝代：明

白云兮翩翩，海之湄兮山之巅。煮溪中兮白石，酌屋上兮清泉。嗟清时兮嘉遁，信夫君兮独贤。纷华俗兮超忽，维白云兮周旋。謇山中兮乐只，望美人兮悠然。
白云辞·其二
作者：倪岳
朝代：明

白云兮悠悠，眷花坞兮少留。时逍遥兮采芝，羌窈窕兮经丘。独行无友兮吾将安求，出与云俱兮归与云游。鸟交交兮鹿呦呦，原可田兮水可以舟。謇山中兮乐只，望美人兮独幽。
【双调】殿前欢_啼红，杏
作者：倪瓒
朝代：明

啼红，杏花消息雨声中。十年一觉扬州梦，春水如空。雁波寒写去踪，离愁重，南浦行云送。冰弦玉柱，弹怨东风。
忆秦娥昨日尝赋忆秦娥一首，以介石齐前木
作者：倪瓒
朝代：明

笑人寂寞，盖以风雨伤怀耳。兹重改呈，又作一首，共写呈，二君却不可扶疏玉。蟾宫树影阑干曲。阑干曲。一襟香露，几枝金粟。＊娥镜里秋云绿。无端风雨声相续。声相续。不须澄霁，为沽＊＊。
柳梢青赠妓小琼英
作者：倪瓒
朝代：明

楼上玉笙吹彻。白露冷、飞琼佩＊。黛浅含颦，香残栖梦，子规啼月。扬州往事荒凉，有多少、愁萦思结。燕语空梁，鸥盟寒渚，画阑飘雪。
江城子感旧
作者：倪瓒
朝代：明

窗前翠影湿芭蕉。雨潇潇。思无聊。梦入故园，山水碧迢迢。依旧当年行乐地，香径杳，绿苔饶。沉香火底坐吹萧。忆妖娆。想风标。同步芙蓉，花畔赤阑桥。渔唱一声惊梦觉，无觅处，不堪招。
雙調·折桂令擬張鳴善
作者：倪瓚
朝代：明

草茫茫秦漢陵闕，世代興亡，卻便似月影圓缺。山人家堆案圖書，當窗松桂，滿地薇蕨。侯門深何須刺謁，白雲自可怡悅。到如今世事難說，天地間不見一個英雄，不見一個豪傑。辛亥過陸莊片帆輕水遠山長，鴻雁將來，菊蕊初黃。碧海鯨鯢，蘭苕翡翠，風露鴛鴦。問音信何人諦當，想情懷舊日風光。楊柳池塘，隨處凋零，無限思量。
黃鐘·人月圓傷心莫問前朝事，重上越王臺。鷓鴣啼處，東風草綠，殘照
作者：倪瓚
朝代：明

花開。悵然孤嘯，青山故國，喬木蒼苔。當時明月，依依素影，何處飛來？驚回一枕當年夢，漁唱起南津。畫屏雲嶂，池塘春草，無限銷魂。舊家應在，梧桐覆井，楊柳藏門。閒身空老，孤篷聽雨，燈火江村。
淮之水挽山阳友义毕居士
作者：倪谦
朝代：明

淮之水，去悠悠，公逝矣，不我留。乘云至帝乡，上挟飞仙游。俯视下土方，孰轸苍生忧。万金不惜济穷匮，古亦罕见今无俦。淮之水，波湜湜，入人深，公之德。身荣章服维民则，子登甲科务学殖，夭之报施宁有极。淮之水，流无已，公之名，垂后世。高风杳邈徒仰止，呜呼九原安得起，一为哀歌歌义士。
风木操题文学江先生风木图
作者：倪谦
朝代：明

有树芃芃兮山之阿。树枝欲静兮天风多。风不停兮柰尔何。儿有禄养兮为亲怡。亲不待兮将何为。感皋鱼兮泪空垂。我语天风兮莫吹彼树上乌。彼乌能反哺哑哑引其雏。嗟嗟我生兮不如乌。
泛江词
作者：冯彬
朝代：明

云黯黯，雨潇潇。急涨江天晚，孤舟海国遥。荻芽抽绿菱翻紫，螺蚬春铛越女桡。
砚眼
作者：冯梦龙
朝代：明

明有陆庐峰者，于京城待用。尝于市遇一佳砚，议价未定。既还邸，使门人往，以一金易归。门人持砚归，公讶其不类。门人坚称其是。公曰：“向观砚有鸲鹆眼，今何无之？”答曰：“吾嫌其微凸，路值石工，幸有余银，令磨而平之。”公大惋惜。
代枯鱼过河泣
作者：凌义渠
朝代：明

高天垂幕兮大地为罘，有泉可漱兮靡穴能幽。身膏砧几兮影落清流，漏石分沙兮蘋沫香浮。漩涡荡漾兮雁鹜交俦，鲂鱮唯唯兮不念旧游。血黴脂黦，曝身鲍肆兮将焉求。有物相伺兮河之浒，沥血为酒兮擘肌为脯。掠而近之香生，咽兮似饥儿之渴乳。侧身徬徨兮，尚未敢直前而伛俯。过者蹀足而疾呼兮，涕淫淫其旁午。吁嗟夫，欲吞未吞兮余心最苦。
代枯鱼过河泣·其一
作者：凌义渠
朝代：明

高天垂幕兮大地为罘，有泉可漱兮靡穴能幽。身膏砧几兮影落清流，漏石分沙兮蘋沫香浮。漩涡荡漾兮雁鹜交俦，鲂鱮唯唯兮不念旧游。血黴脂黦，曝身鲍肆兮将焉求。
代枯鱼过河泣·其三
作者：凌义渠
朝代：明

有物相伺兮河之浒，沥血为酒兮擘肌为脯。掠而近之香生，咽兮似饥儿之渴乳。侧身徬徨兮，尚未敢直前而伛俯。过者蹀足而疾呼兮，涕淫淫其旁午。吁嗟夫，欲吞未吞兮余心最苦。
兰词二首 其一 代挽
作者：凌义渠
朝代：明

缥蕊兮紫英，弱彩兮低荣。颇娴闺性兮香不外散，近掺手而含贞。无何白昼兮啼鴂流哀，百草靡沓兮山矾艳开。一寸相思兮一寸斜晖，坎心瘗汝兮待月同归。
兰词二首 其二 代招
作者：凌义渠
朝代：明

曷予艺之恩不汝久，曷予幕之香不汝守，曷予纫之招匪卬友。猗彼稚节兮山崦水涯，静言一室兮心影攸宜。蓄意浇培兮护此根株，胡所避忌兮虫蚁先驱。沉沉结梦兮梦同止，翩其来迟兮侍君子。
兰词二首·代挽
作者：凌义渠
朝代：明

缥蕊兮紫英，弱彩兮低荣。颇娴闺性兮香不外散，近掺手而含贞。无何白昼兮啼鴂流哀，百草靡沓兮山矾艳开。一寸相思兮一寸斜晖，坎心瘗汝兮待月同归。曷予艺之恩不汝久，曷予幕之香不汝守，曷予纫之招匪卬友。猗彼稚节兮山崦水涯，静言一室兮心影攸宜。蓄意浇培兮护此根株，胡所避忌兮虫蚁先驱。沉沉结梦兮梦同止，翩其来迟兮侍君子。
蕨萁行（闽清县饥，不报，民采蕨萁为食而多死者，作《蕨萁行》）
作者：刘仁本
朝代：明

东山有蕨萁，南山有蕨萁。西山有蕨萁，北山有蕨萁。采采蕨萁，晨露未晞。荆棘离披，筐筥携持。长镵深入土，短褐寒风吹。采采蕨萁，可以疗饥。以簸以炊，为饧为饴。食少不下咽，食多伤人脾。去年岁歉食无糜，橡栗拾尽民流离。今年岁歉田无稗，蕨萁食尽将安之？美食大官馔，仁心宁汝悲？但见昨日奏麦两歧，今日进五色芝，呈祥献瑞无休时，载膏载脂，驿骑驱驰。蕨萁蕨萁，官独不汝知！已而已而，岁云莫矣。
司马季主论卜
作者：刘基
朝代：明

东陵侯既废，过司马季主而卜焉。季主曰：“君侯何卜也？”东陵侯曰：“久卧者思起，久蛰者思启，久懑者思嚏。吾闻之蓄极则泄，閟极则达。热极则风，壅极则通。一冬一春，靡屈不伸，一起一伏，无往不复。仆窃有疑，愿受教焉。”季主曰：“若是，则君侯已喻之矣，又何卜为？”东陵侯曰：“仆未究其奥也，愿先生卒教之。”季主乃言曰：“呜呼！天道何亲？惟德之亲；鬼神何灵？因人而灵。夫蓍，枯草也；龟，枯骨也，物也。人，灵于物者也，何不自听而听于物乎？且君侯何不思昔者也？有昔者必有今日，是故碎瓦颓垣，昔日之歌楼舞馆也；荒榛断梗，昔日之琼蕤玉树也；露蛬风蝉，昔日之凤笙龙笛也；鬼燐萤火，昔日之金釭华烛也；秋荼春荠，昔日之象白驼峰也；丹枫白荻，昔日之蜀锦齐纨也。昔日之所无，今日有之不为过；昔日之所有，今日无之不为不足。是故一昼一夜，华开者谢；一秋一春，物故者新。激湍之下，必有深潭；高丘之下，必有浚谷。君侯亦知之矣，何以卜为？”
工之侨献琴
作者：刘基
朝代：明

工之侨得良桐焉，斫而为琴，弦而鼓之，金声而玉应。自以为天下之美也，献之太常。使国工视之，曰：“弗古。”还之。
工之侨以归，谋诸漆工，作断纹焉；又谋诸篆工，作古窾焉。匣而埋诸土，期年出之，抱以适市。贵人过而见之，易之以百金，献诸朝。乐官传视，皆曰：“希世之珍也。”
工之侨闻之，叹曰：“悲哉世也！岂独一琴哉？莫不然矣！而不早图之，其与亡矣。”遂去，入于宕之山，不知其所终。
擢彼乔松
作者：刘基
朝代：明

擢彼乔松，在彼丘阿。岁莫凄风，飒为枯柯。忧来伤心，云如之何。瞻彼昊天，曷其有宜。天降淫德，铺于下国。稻粱黍稷，暨于螟。不稼不穑，寇攘以食。哀此下民，曷其有极。心之忧矣，如烹如煎。丧乱靡底，如渊如泉。如彼奥草，孔蔓以延。呜呼昊天，伊谁之愆。有罻者罿，曷施于宇。胡罾于林，觊彼鲂鱮。小人所怃，君子所与。弗询弗犹，曷其有愈。君子不畏，乱日以炽。君子不忧，乱日以悠。正言谔谔，谄言诺诺。欢言孔怡，丧乱所基。邦家维车，庶民维舆。庶僚维服，大臣维御。慎尔驱驰，俾险作夷。无然没没，无俾车偾。无曰予知，民各有思。无曰予圣，庶民孔竞。无竞维德，四方之则。无为回遹，以纵枉慝。瞻彼高原，翳翳其云。眄彼大水，浩矣无津。嗷嗷飞雁，各念尔群。哀我人斯，胡胥以沦。莫高匪天，莫明匪日。何纤勿冒，何昧勿晰。维此圣人，庶民是葵。维彼愚人，则各有谋。原隰之瘁，夫妇云之。闾巷之呻，君子闻之。弗闻弗惟，则各有思。式谤式詈，腑肠以离。谷斯之秕，农以为殃。匪鹰匪隼，曷云能翔。维天有船，不可以航。眷言顾之，心焉恻伤。相彼茂草，飞鸟依之。淠彼深渊，鲂鲤归之。靡依靡归，胡能勿悲。我有隐忧，人莫之知。中途有棘，庶民伐之。执讯弗笃，君子堲之。不瞆不聋，孰填尔聪。靡瞻靡顾，自贻伊瞽。如彼沸鼎，无增尔薪。无从尔言，以逖远人。迩人营营，远人兢兢。弗讹尔心，曷其有惩。嗟尔君子，戒慎尔止。靡谦不光，靡盈不毁。维山有杞，维泽有芷。庶民所履，维君子使。陟彼高原，维风飗飗。靡草不凋，无木不刘。忧来伤心，如焚如抽。瞻仰昊天，曷其有瘳。
柳桥渔唱二首为黄中立作
作者：刘基
朝代：明

春风淡淡兮湖水波。柳乘桥兮青烟满莎。扣予舷兮发长歌。靡曰蘋兮乱鴐鹅。前有蛟兮后有鼍。予往予还兮吁予奈何。彼湖有波兮此栯有柳。我维我舟兮聊以搔我首。放歌逍遥兮哀莫予偶。有箨住罾兮有沙在罶。逝者滔滔兮羌不可以久。绿蘋兮菲菲。落花兮点衣。江无津兮海无涯。呜呼寂寥兮吾谁与归。
独漉篇
作者：刘基
朝代：明

独漉复独漉，月明江水浊。水浊迷龙鱼，月明复何如。楚国皆浊，屈原独清。行吟泽畔，哀哉不平。上山采荼，下山采蘗。心在腹中，何由可白？豺狼在后，虎豹在前。四顾无人，魂飞上天。珠玉委弃，不如泥沙。蹑冠戴履，万古悲嗟。
秋怀（八首）
作者：刘基
朝代：明

凉夜悠悠，华灯有辉。凄风动林，明月在帷。山川迢迢，游子无衣。瞻彼原隰，零露溰溰靡草不凋，无木不稀。不睹逝波，焉知昨非。亭亭南山，有蕨有薇。黄华晚荣，紫芝秋肥。岁云莫矣，胡宁不归。
艾如张
作者：刘基
朝代：明

有菀者林，众鸟萃之。我欲张罗，榛枯翳之。既砺我斧，又饬我徒。孰是奥秽，而不剪除。爰升于虚，以相乃麓。有条我网，载秩我目。有鸟有鸟，五采其章。々喈喈，率彼高冈。张之弗获，忧心且伤。寤寐怀思，曷云能忘！有鸟五采，亦既来止。昭其德音，以相君子。君子岂弟，其仪是若。艾而张矣，云胡不乐。
艾如张
作者：刘基
朝代：明

有菀者林，众鸟萃之。我欲张罗，榛楛翳之。既砺我斧，又饬我徒。孰是奥秽，而不剪除。爰升于虚，以相乃麓。有条我纲，载秩我目。有鸟有鸟，五采其章。？？喈喈，率彼高冈。张之弗获，忧心且伤。寤寐怀思，曷云能忘。有鸟五采，亦既来止。昭其德音，以相君子。君子岂弟，其仪是若。艾而张矣，云胡不乐！
送季德大之文登税务官任二首
作者：刘基
朝代：明

有客有客，驾言远行。天路脩广，鸿雁冥冥。凄风吹衣，白日满庭。有酒在樽，可以怡情。云胡不饮，使我心茕。歌以侑之，百禄具并。芃芃者麦，在彼原隰。悠悠行人，既舟既楫。海邦孔遐，云雾厌浥。勿谓政难，克敬则立。勿□俗殊，克诚则辑。赠言不多，圣企斯及。
鸡鸣一首赠宗文侄
作者：刘基
朝代：明

鸡鸣朝晖，草露未晞，巢乌于飞。鸡鸣夕阴，草露淋淫，鸟归于林。鸡鸣匪司时，鸟举匪有期。氓之蚩蚩，盖亦何思。朝露白如玉，我不敢躅，恐湿我足。夕露光如珠，我不敢逾，恐湿我裾。谁谓河弗广？可航可荡。风波无期，不如勿往。谁谓林弗幽？可邀可游。豺虎无虞，不如勿由。中田有禾，园有树麻。发石有泉，可以为家。中田有麦，园有树核。采山有蔬，可以为宅。
皇祖九章·念祖以砥修也
作者：刘宗周
朝代：明

惨惨菅屦，可以履霜。累累鸡骨，可以支床。靡爱匪生，靡忧匪死丧。心之忧矣，沦胥以亡。有怆几筵，祖考皇皇。皇祖曰咨，咨我孺子。如孑如遗，如惄如饥。藐躬不阅，遑恤我私。夙兴夜寐，靖共是祇。子慎无疚，无一人贻疵。皇祖曰咨，咨我孺子。汝杜门以作慝，峻用惂德。譬彼曀阴，当日而蚀。譬彼飘风，忽自南北。动曰予智，鲜不为僻。皇祖曰咨，咨我孺子。子心匪石，曾是不可矶。维渊维岳，维德之基。毋失寻丈，而矜毫釐。毋耘人之田，而忘其饥。皇祖曰咨，咨我孺子。子有粱肉，不可以扶羸。子有药石，不可以起死灰。非药石是谬，子方徘徊。取道不远，有觉者谁。先民有言，惟果确是资。皇祖曰咨，咨我孺子。敬之敬之，克念作圣。不显尔神，及尔视听。神以知几，几泯神定。于戏不显，立天之命。皇祖曰咨，咨我孺子。维子有神，俨而密，豫而贞，厥德日新。神之往矣，何有何存。我闻尔声，不见其人。皇祖曰咨，咨我孺子。尔心之疚，惟幽惟潜。帝临孔威，及兹毫纤。载兴载寝，将尔影是监。人知尔一，不知尔百千。皇祖曰哀哉，肆皇天不禄，降尔荼毒。大命近止，先祀陨殰。惕用忧惧，黾勉令淑。弗恤其孚，于食有福。孝子慈孙，俾尔弥尔性，如线斯续。
空城雀
作者：刘崧
朝代：明

空城雀，鸣且飞，一朝驱入罗网去，云天有路何时归。空城雀，飞且止，林栖有匹巢有子，分飞不知后生死。空城雀，遭网罗，塌翼垂头憔悴多，不能高飞将奈何。
观刘将军祃旗诗
作者：刘崧
朝代：明

辛卯秋孟，吉维己酉。藩使来筠，以饬我纠。曰命尔枢，往禦群丑。惟此群丑，善良是雠。于彼南恩，于此新州。？出蜮没，群嚣以咻。将军承命，陈鞠我旅。阅籍点行，颁令齐伍。荷戈百千，来集如雨。谷旦之祃，庚戌令辰。赤日载熻，我服具陈。拥旃设次，坛壝则神。有畟者戈，氂毛蓬蓬。缭以绵蕝，屹其在中。兵刃旁合，杂沓其锋。将军升坛，笳鼓三奏。尔士尔卒，孰或敢后。肥牲大樽，工祝在侑。指撝六丁，呼召五方。灵风飒然，我旆载扬。杀气成云，荫于中央。斩鸡磔牲，沥酒以血。将军灌彻，大啖雄啜。观者怆恻，行者忭悦。我兵我旂，出于南门。长刀在佩，雕弓在鞬。群马振鸣，尘埃昼昏。将军从容，衣不重甲。顾盼流威，匪玩匪狎。我勇方张，尔燕则洽。于赫将军，幽并之豪。世镇南土，服于弓刀。岂恫而逸，惟贤斯劳。昔戍封州，昔征漳境。先登破围，枭黠受领。藐焉西寇，曾足以骋。何山无石，何海不波。山高海深，我行如何。蛮方既同，曷其还歌。北瞻淮河，徭役棼泯。嗟嗟海隅，乃试其蠢。肆而殄之，天子所悯。天子所悯，四方底绥。将军秉虔，是究是思。策勋有奇，视此颂诗。
题赵子深山水
作者：刘永之
朝代：明

山苍苍兮嵚崟，谷窈窈兮阻深。木含滋兮竞秀，云欲雨兮昼阴。蹇行人兮中流，棹扁舟兮容与。渺余怀兮曷从，望岩扃兮延伫。白露零兮中洲，瑶草歇兮岁已遒。吹洞箫兮建翠旂，望佳人兮澹忘归。九疑兮嵯峨，冲风起兮水扬波。嗟白石兮昼晦，思千里兮奈何。
五杂组
作者：刘炳
朝代：明

五杂组，架上衣。往复还，庭下鸡，不获已炊扊扅。五杂组，云锦裳。往复还，双鸳鸯，不获已守空房。五杂组，床上裀。往复还，桥边人，不获已行负薪。五杂组，织翠裾。往复还，溪中鱼，不获已身当垆。
瑞粟歌
作者：刘琏
朝代：明

秋气佳节兮万宝告成。和风扬飙兮甘雨夜零。风不鸣条兮雨不破块，皇天降福兮嘉祥以生。维兹粟之茂实兮秀彼圆丘，异颖同茎兮琼粰翠英。被沆瀣之华滋兮承日月之光精。猗丰年之兆兮此其有徵。昭圣皇之神德兮溥恩泽于遐荒。握乾符而驭坤灵兮统百职之明良。圣子神孙兮聿遵厥绪，于千万年兮福寿无疆。
抱琴待渡歌
作者：刘璟
朝代：明

莫唱斑竹枝，莫歌武溪深。欲渡未渡停我琴，纵情对语兮相知心。泛安流兮轻舟，春山积翠兮连樛。留同气兮相求，吾与君兮优游。
横云山居
作者：刘璟
朝代：明

山苍苍兮欲雨，云横覆兮归汝。有龙兮不霖，使云横兮愁我心。弦枯桐兮我琴鸣，鸟不闻兮孰为我音？
上之回
作者：刘绩
朝代：明

上之回，神灵祐。震金声，擂天鼓。白旄麾，赤炽举。月支拜跽老上舞。宣皇威，振虎旅。大臣八柱为君辅。敷文教，沛泽下。雉来越裳，熬献西旅。玉烛载调，金镜朗烛。笃我懿亲，禦彼外侮。弭五兵，正九扈。百谷登，民安堵。觞九酝，献万寿。提乾纲，结坤纽。御金轮，运四海。
君马黄
作者：区大枢
朝代：明

君马黄，臣马玄。君马为龙，蹀躞万里，超忽九天。臣马批耳络首，勉承鞭策，不敢辞以骞。君马黄，臣马白。君马为神，追蹑风云，？腾八极。臣马仰秣伏枥，勉奉羁靮，不敢怠以息。
君马黄·其一
作者：区大枢
朝代：明

君马黄，臣马玄。君马为龙，蹀躞万里，超忽九天。臣马批耳络首，勉承鞭策，不敢辞以骞。
君马黄·其二
作者：区大枢
朝代：明

君马黄，臣马白。君马为神，追蹑风云，？腾八极。臣马仰秣伏枥，勉奉羁靮，不敢怠以息。
将进酒元旦作
作者：区大枢
朝代：明

将进酒，执玉卮，陛下万岁治无为。体道修身，以德临民，兆姓乐雍熙。将进酒，捧瑶觞，陛下万岁坐明堂。班律布度，率职禀令，四海悦安康。将进酒，献玉琛，四方万国属君心。濮铅祝栗，觚竹北户，靡不奉德音。
将进酒元旦作·其一
作者：区大枢
朝代：明

将进酒，执玉卮，陛下万岁治无为。体道修身，以德临民，兆姓乐雍熙。
将进酒元旦作·其三
作者：区大枢
朝代：明

将进酒，献玉琛，四方万国属君心。濮铅祝栗，觚竹北户，靡不奉德音。
将进酒元旦作·其二
作者：区大枢
朝代：明

将进酒，捧瑶觞，陛下万岁坐明堂。班律布度，率职禀令，四海悦安康。
九望 其一 望瑶台
作者：区大相
朝代：明

瑶台兮云浮，菌阁兮蕙楼。溯赤水兮负玄洲，飞仙遨兮驾苍虬。星辰朝兮绛阙，日月环兮丹丘。孔盖兮龙斿，仙之人兮纷纷而来游。瑶台高兮缥缈，中有人兮丹颜绿发而衣缟。翳玉芝兮？琅玕，搴若华兮刈朱草。珠入海而为树，桂逾岭而成林。尘壒既不可久处兮，夫孰表予之遐心。将托朱鸟以为媒，又要之以夙好。朝诣车于雁门，夕弭节于璚岛。虎骖乘而眈眈，龙服衡而矫矫。憩落落之长松，涉涓涓之行潦。聆仙乐于云门，抗飞旌于霞表。招虞帝于苍梧兮，宾轩后于洞庭。戛云璈兮瑶佩，披霞帐兮曲璚。美嘉橘兮秋实，揽桂树兮冬荣。岁逌逌其将迫，心摇摇如悬旌。
九望 其七 望石室
作者：区大相
朝代：明

石室处兮炎方，越湘浦兮迈衡阳。气巃嵷兮幽暧，洞熑焰兮扬光。厓廞？兮？蜷，凝苍翠兮若英。耸峻坂兮㠍嶪，错绮薄兮芬芳。窅兮谷石碌䃚，岩桂灌生兮山之曲。深兮穆盘径复，舞鸾皇兮嬉玄鹿，皋兰秀兮纷相馥。琼为宫兮玉为梁，罗孔囿兮开龙堂。蓂砌兮荪壁，木兰橹兮芝房。石室兮巍峨，芳湖汇兮水曾波涨。极浦兮丰芰荷，泛曲塘兮茂青莎。绝霞岛兮绕岩阿，洄翠屏兮镜藤萝。独处兮无侣，芳时兮谁与。君奈何兮远游，望湖光兮渺何许。采杜若兮芳洲，结锦缆兮金屿。心欲往兮耽耽，托归风兮鸾骖。待菌阁兮月华，沐天柱兮夕岚。搴朱草兮瑶圃，漱金液兮霞举。朝税驾兮东皋，夕次兮北渚。乐岩壑兮憺忘归，蹇夷犹兮不能去。
九望 其三 曰望苍梧
作者：区大相
朝代：明

白云游兮苍梧，山连卷兮路崎岖。日黯黯兮昼多雾，岩㟹嶆兮鬼啸怒。樛萝蓊郁兮塞往路，我欲从之修且阻。鶗鴂兮空山，帝子去兮不还。道远兮何极，不能随之兮泪沾臆。涉湘皋兮绿潭，悲洞庭兮芳夕。疏篁兮斑斑，山含怨兮水含忆。步远冈兮不见，蹇夷犹兮难即。望苍梧兮白云，隔千里兮思君。抚瑶瑟兮寄幽怨，采杜蘅兮愁氛氲。
九望 其九 望西樵
作者：区大相
朝代：明

山崛起兮海湄，复回薄兮云际。见千里兮平皋，挹四郊兮芳霭。出厚地兮百盘，挂青天兮片黛。溪谷兮多姿，朝昏兮殊态。日出兮䆗窱，波泛兮容裔。灵穴兮吟风，幽林兮积翠。曾结庐兮几客，横荒涂兮千载。披阴阜兮吐霞，升阳崖兮迎旭。忽云中兮鸡犬，更天边兮乔木。巅积水兮可艇，涧连村兮比屋。交远皋兮茶烟，若有人兮卉服。幸不游兮豺虎，差可方兮麋鹿。媚林麓兮返照，喧阶除兮乱瀑。飞瀑下兮湿云，径凝烟兮不分。鸾鸿归兮山响，菌桂发兮林芬。灌尧韭兮九节，挺仙使兮一群。三山渺兮难即，十洲恍兮空闻。岂若近兮几席，况乃接兮榆枌。山中人兮来何迟，抚云松兮望所思。岁复岁兮不可待，年复年兮滞还期。秋风歇兮蕙若，春雨长兮蕨薇。胡长违兮涧户，永阒寂兮岩扉。命芝童兮翳芝盖，邀桂父兮扬桂旂。誓永绝兮氛垢，从天路兮薄言归。
九望 其二 望天池
作者：区大相
朝代：明

天池波兮浩溟溟，日滉漭兮云无晶。川谷兮东注，地轴兮南倾。九州浮兮若芥，六合混兮一泓。焦石沃兮何时竭，大壑纳兮何时盈。中有神山，随波靡宁。仙人愁若，诉于帝庭。帝乃使神鳌兮戴之，若浮沤之暂停。犹不免兮漂荡，越洪流而南行。日月出入，星辰晦明。乾坤沸灪而震荡，又何足喻乎变化之鲲鹏。将命太一兮为舟，元气兮为楫。控巨鳌兮驰贝阙，荐波茗兮拾海月。昔神后既奠夫九土，曾莫顾夫家室。何仲尼皇皇而乘桴，效渔父之榜枻。是固吾之所愿，将褰裳兮从之。惧将至而风引，忽欲往兮中疑。鲛室兮嵚㕒，珠宫兮逶迤。仙人下兮光陆离，驾水车兮载云旗。夕息兮晹谷，朝嬉游兮扶枝。路超远兮莫致，蹇惆怅兮生悲。
九望 其五 望韶石
作者：区大相
朝代：明

予昔扬舲于桂浦兮，将以极夫遐征。朝发丹水之浛洭兮，夕息重华之所经。俄穷源于星宿兮，访昆丘之赤城。天柱岧峣而飞空兮，地轴支撑而不倾。纷合沓其异状兮，忽神怖而魄怔。崩腾蹙踏来万乘兮，风雨阴晦而会百灵。倏天清而地宁兮，聆箫韶之九成。昔重华之盛德兮，信无远而弗歆。绝潇湘而南下兮，嘉兹土而来临。国不费而民不匮兮，兵卫简而不侵。岂车辙与马迹兮，将釐俗于靺任。遂乐兹而不返兮，溯南飙而长吟。璇宫逶迤而下属兮，瑶台隐起而上寻。驻清跸于磐石兮，招炎景于茂林。参差九韶之管，疏越五弦之琴。趋跄百兽之舞，来仪丹羽之音。黼裳飏兮仙霞举，绛节去兮赤霄沉。太音寥泬其希声兮，遗迹峥嵘而可睹。信帝德之巍巍兮，有天下而不与。留仙旆于九疑，怨瑶瑟于二女。松谡谡而吟风，竹斑斑而含雨。表灵兮珠丘，极望兮澧浦。杳翠旗兮不见，荐芬馨兮何所。钦明兮思君，闻乐兮愁予。嗟南薰之久寂兮，民愠其谁与解之。皇风靡而世遂季兮，俗化淫哇而嗤嗤。久知太音之难谐兮，唐虞既远安适归。将坐兹石而忘味兮，写予心之遥悲。
九望 其八 望崧台
作者：区大相
朝代：明

有崇者冈，赫若台兮。巑岏崚嶒，丰而皑兮。上接云汉，章昭回兮。下列盘洞，户重开兮。怪石嵯峨，光的皪兮。峰峦群峙，挺千尺兮。青岫黛岑，渺难即兮。鸟道纡回，不可陟兮。员屋瑶台，辉金碧兮。玉磴珠戺，芝兰藉兮。璧英明珰，光相射兮。厒隒急辚，暝烟积兮。玉窦奁空，螭龙宅兮。石栊嶙峋，多采择兮。琼木纷敷，僷奕奕兮。猿狖群嗥，谷鸟唶兮。博敞孔阳，游羽客兮。纫兰搴蕙，服侧柏兮。孔盖翡帷，带凫舄兮。森耸崭岩，得所适兮。结桂延伫，中心怿兮。崧台峨峨，乐而无极兮。崇朝凝望，至日夕兮。
九望 其六 望合浦
作者：区大相
朝代：明

遥睇兮重渊，波光兮接天。美珠官兮风俗，灿贝阙兮鳞联。川炯炯兮圆流，星奕奕兮辉躔。骊何抱而自喜，玑何胎而罕全。愚何剖而忘身，圣何捐而称贤。鲛人兮水中，渊客兮龙宫。孰感恩兮涕泣，乃吐月兮朣胧。？灵蛇兮剖玑鳖，间翠羽兮错珩璁。君子杂之以为佩，佳人待之而修容。夫何世俗之贵鱼目兮，弃夜光而不采。岂忍夫怀宝而迷邦兮，握照乘而自晦。终惧世之不察兮，訾径寸以微颣。虽怀宝其何辜兮，独被褐之见罪。潮生兮犀浦，月出兮贝屿。弦望兮有时，藏珍兮自妩。激天吴兮命海若，木兰舟兮沙棠橹。访鲛室兮从之，蚌鳖纷纷兮媵予。惧轻投兮按剑，将采之兮谁与。
九望 其四 望八桂
作者：区大相
朝代：明

桂树生兮山南，沐玄云兮荫芳潭。擢修茎兮幽霭，布芳叶兮夕岚。发华滋兮秋风，翔群羽兮鹓鸿。既拔萃兮高岭，复灌生兮玄冬。扬芬兮素节，含贞兮嘉月。有美人兮伤离，揽岩桂兮为期。信怀芳兮自保，又久要兮申之。去不来兮来不采，芳寂寂兮欲谁待。嘉树茂兮岩间，桂父淹留兮往还。登楼兮长咏，望八桂兮杳难攀。
九望·望瑶台
作者：区大相
朝代：明

瑶台兮云浮，菌阁兮蕙楼。溯赤水兮负玄洲，飞仙遨兮驾苍虬。星辰朝兮绛阙，日月环兮丹丘。孔盖兮龙斿，仙之人兮纷纷而来游。瑶台高兮缥缈，中有人兮丹颜绿发而衣缟。翳玉芝兮？琅玕，搴若华兮刈朱草。珠入海而为树，桂逾岭而成林。尘壒既不可久处兮，夫孰表予之遐心。将托朱鸟以为媒，又要之以夙好。朝诣车于雁门，夕弭节于璚岛。虎骖乘而眈眈，龙服衡而矫矫。憩落落之长松，涉涓涓之行潦。聆仙乐于云门，抗飞旌于霞表。招虞帝于苍梧兮，宾轩后于洞庭。戛云璈兮瑶佩，披霞帐兮曲璚。美嘉橘兮秋实，揽桂树兮冬荣。岁逌逌其将迫，心摇摇如悬旌。天池波兮浩溟溟，日滉漭兮云无晶。川谷兮东注，地轴兮南倾。九州浮兮若芥，六合混兮一泓。焦石沃兮何时竭，大壑纳兮何时盈。中有神山，随波靡宁。仙人愁若，诉于帝庭。帝乃使神鳌兮戴之，若浮沤之暂停。犹不免兮漂荡，越洪流而南行。日月出入，星辰晦明。乾坤沸灪而震荡，又何足喻乎变化之鲲鹏。将命太一兮为舟，元气兮为楫。控巨鳌兮驰贝阙，荐波茗兮拾海月。昔神后既奠夫九土，曾莫顾夫家室。何仲尼皇皇而乘桴，效渔父之榜枻。是固吾之所愿，将褰裳兮从之。惧将至而风引，忽欲往兮中疑。鲛室兮嵚㕒，珠宫兮逶迤。仙人下兮光陆离，驾水车兮载云旗。夕息兮晹谷，朝嬉游兮扶枝。路超远兮莫致，蹇惆怅兮生悲。白云游兮苍梧，山连卷兮路崎岖。日黯黯兮昼多雾，岩㟹嶆兮鬼啸怒。樛萝蓊郁兮塞往路，我欲从之修且阻。鶗鴂兮空山，帝子去兮不还。道远兮何极，不能随之兮泪沾臆。涉湘皋兮绿潭，悲洞庭兮芳夕。疏篁兮斑斑，山含怨兮水含忆。步远冈兮不见，蹇夷犹兮难即。望苍梧兮白云，隔千里兮思君。抚瑶瑟兮寄幽怨，采杜蘅兮愁氛氲。桂树生兮山南，沐玄云兮荫芳潭。擢修茎兮幽霭，布芳叶兮夕岚。发华滋兮秋风，翔群羽兮鹓鸿。既拔萃兮高岭，复灌生兮玄冬。扬芬兮素节，含贞兮嘉月。有美人兮伤离，揽岩桂兮为期。信怀芳兮自保，又久要兮申之。去不来兮来不采，芳寂寂兮欲谁待。嘉树茂兮岩间，桂父淹留兮往还。登楼兮长咏，望八桂兮杳难攀。予昔扬舲于桂浦兮，将以极夫遐征。朝发丹水之浛洭兮，夕息重华之所经。俄穷源于星宿兮，访昆丘之赤城。天柱岧峣而飞空兮，地轴支撑而不倾。纷合沓其异状兮，忽神怖而魄怔。崩腾蹙踏来万乘兮，风雨阴晦而会百灵。倏天清而地宁兮，聆箫韶之九成。昔重华之盛德兮，信无远而弗歆。绝潇湘而南下兮，嘉兹土而来临。国不费而民不匮兮，兵卫简而不侵。岂车辙与马迹兮，将釐俗于靺任。遂乐兹而不返兮，溯南飙而长吟。璇宫逶迤而下属兮，瑶台隐起而上寻。驻清跸于磐石兮，招炎景于茂林。参差九韶之管，疏越五弦之琴。趋跄百兽之舞，来仪丹羽之音。黼裳飏兮仙霞举，绛节去兮赤霄沉。太音寥泬其希声兮，遗迹峥嵘而可睹。信帝德之巍巍兮，有天下而不与。留仙旆于九疑，怨瑶瑟于二女。松谡谡而吟风，竹斑斑而含雨。表灵兮珠丘，极望兮澧浦。杳翠旗兮不见，荐芬馨兮何所。钦明兮思君，闻乐兮愁予。嗟南薰之久寂兮，民愠其谁与解之。皇风靡而世遂季兮，俗化淫哇而嗤嗤。久知太音之难谐兮，唐虞既远安适归。将坐兹石而忘味兮，写予心之遥悲。遥睇兮重渊，波光兮接天。美珠官兮风俗，灿贝阙兮鳞联。川炯炯兮圆流，星奕奕兮辉躔。骊何抱而自喜，玑何胎而罕全。愚何剖而忘身，圣何捐而称贤。鲛人兮水中，渊客兮龙宫。孰感恩兮涕泣，乃吐月兮朣胧。？灵蛇兮剖玑鳖，间翠羽兮错珩璁。君子杂之以为佩，佳人待之而修容。夫何世俗之贵鱼目兮，弃夜光而不采。岂忍夫怀宝而迷邦兮，握照乘而自晦。终惧世之不察兮，訾径寸以微颣。虽怀宝其何辜兮，独被褐之见罪。潮生兮犀浦，月出兮贝屿。弦望兮有时，藏珍兮自妩。激天吴兮命海若，木兰舟兮沙棠橹。访鲛室兮从之，蚌鳖纷纷兮媵予。惧轻投兮按剑，将采之兮谁与。石室处兮炎方，越湘浦兮迈衡阳。气巃嵷兮幽暧，洞熑焰兮扬光。厓廞？兮？蜷，凝苍翠兮若英。耸峻坂兮㠍嶪，错绮薄兮芬芳。窅兮谷石碌䃚，岩桂灌生兮山之曲。深兮穆盘径复，舞鸾皇兮嬉玄鹿，皋兰秀兮纷相馥。琼为宫兮玉为梁，罗孔囿兮开龙堂。蓂砌兮荪壁，木兰橹兮芝房。石室兮巍峨，芳湖汇兮水曾波涨。极浦兮丰芰荷，泛曲塘兮茂青莎。绝霞岛兮绕岩阿，洄翠屏兮镜藤萝。独处兮无侣，芳时兮谁与。君奈何兮远游，望湖光兮渺何许。采杜若兮芳洲，结锦缆兮金屿。心欲往兮耽耽，托归风兮鸾骖。待菌阁兮月华，沐天柱兮夕岚。搴朱草兮瑶圃，漱金液兮霞举。朝税驾兮东皋，夕次兮北渚。乐岩壑兮憺忘归，蹇夷犹兮不能去。有崇者冈，赫若台兮。巑岏崚嶒，丰而皑兮。上接云汉，章昭回兮。下列盘洞，户重开兮。怪石嵯峨，光的皪兮。峰峦群峙，挺千尺兮。青岫黛岑，渺难即兮。鸟道纡回，不可陟兮。员屋瑶台，辉金碧兮。玉磴珠戺，芝兰藉兮。璧英明珰，光相射兮。厒隒急辚，暝烟积兮。玉窦奁空，螭龙宅兮。石栊嶙峋，多采择兮。琼木纷敷，僷奕奕兮。猿狖群嗥，谷鸟唶兮。博敞孔阳，游羽客兮。纫兰搴蕙，服侧柏兮。孔盖翡帷，带凫舄兮。森耸崭岩，得所适兮。结桂延伫，中心怿兮。崧台峨峨，乐而无极兮。崇朝凝望，至日夕兮。山崛起兮海湄，复回薄兮云际。见千里兮平皋，挹四郊兮芳霭。出厚地兮百盘，挂青天兮片黛。溪谷兮多姿，朝昏兮殊态。日出兮䆗窱，波泛兮容裔。灵穴兮吟风，幽林兮积翠。曾结庐兮几客，横荒涂兮千载。披阴阜兮吐霞，升阳崖兮迎旭。忽云中兮鸡犬，更天边兮乔木。巅积水兮可艇，涧连村兮比屋。交远皋兮茶烟，若有人兮卉服。幸不游兮豺虎，差可方兮麋鹿。媚林麓兮返照，喧阶除兮乱瀑。飞瀑下兮湿云，径凝烟兮不分。鸾鸿归兮山响，菌桂发兮林芬。灌尧韭兮九节，挺仙使兮一群。三山渺兮难即，十洲恍兮空闻。岂若近兮几席，况乃接兮榆枌。山中人兮来何迟，抚云松兮望所思。岁复岁兮不可待，年复年兮滞还期。秋风歇兮蕙若，春雨长兮蕨薇。胡长违兮涧户，永阒寂兮岩扉。命芝童兮翳芝盖，邀桂父兮扬桂旂。誓永绝兮氛垢，从天路兮薄言归。
图诗三章八句
作者：区大相
朝代：明

图何以椿，穆然孝思。图何以萱，乐此春禧。维椿永思，维萱永禧。谁其寿母，令德攸宜。维石蕴玉，山则瑞矣。维水孕珠，川则媚矣。显允朱生，谁锡尔类矣。曰其有母，俾尔昌炽矣。子炽而昌矣，母寿而康矣。芝函有烨，命服有章。嘉纶孔彰，嶶音斯扬。显允朱生，寿母无疆。
悯潦三章端民歌王兵宪宗鲁也余为广其辞焉·其二
作者：区大相
朝代：明

潦不止兮奈何，日惨晦兮雨滂沱。燕雀东西兮失其故处，蛟龙矫矫兮水府失驭。薪竹兮易竭，望尾闾兮难泄。嗟洪流其何以，底定兮民将为鱼，非君侯兮吾安得平土而居。
杨园之鹘六章伤贤者被谗去位也
作者：区大相
朝代：明

杨园之鹘，集于丛棘。嗟尔百鸟，胡不深自匿。君子有行，回车自北。岂不尔援，畏彼谗慝。杨园之鸮，集于棘丛。嗟尔百鸟，胡不深自容。君子有行，言归于东。岂不尔留，谗言詾詾。出宿于郊，饮饯于衢。前有樽酒，傍有骊驹。送车二辆，徐徐于于。载歌载叠，靡笙靡竽。班荆道侧，过者踟蹰。送子于河，别子维棘。畏彼谗慝，为鬼为蜮。载色载笑，尔亲尔昵。谗言或或，听言墨墨。赠言戛戛，送车轧轧。念我携手，于焉永隔。子归东吴，庶几善息。东吴何有，有园有庐，有图有书。野有桑麻，泽有沮洳。水事樯楫，陆事巾车。君子至止，胡以不乐胥。东吴何有，有陵有阿，有陂有沱。修竹长林，白芷青莎。紫笋包橘，菱芡芰荷。浆酒鲙炙，其乐孔多。君子至止，胡以不啸歌。
芦之水四章
作者：区大相
朝代：明

芦之水，不容舠。炎夏仲月，火云熇熇。我行无期，仆夫告劳。虽劳矣，我心则敖。芦之水，不容苇。炎夏仲月，火云旆旆。我行无极，仆夫告瘁。虽瘁矣，我心则惠。奉命徂征，适彼王郊。王郊无毛，室家嗷嗷。仆夫之劳，犹可敖也。室家嗷嗷，不可敖也。奉命徂征，适彼王遂。王遂如燬，饥人如猬。仆夫之瘁，犹可惠也。饥人如猬，不可惠也。
送友人还山歌
作者：区大相
朝代：明

君处世兮清穆，忽捐佩兮何促。风尘灏洞兮不可以久游，返予驾兮初服。既不理兮多口，复无意兮横目。思清流兮濯缨，惧迷阳兮伤足。杨何心兮歧泣，阮何见兮途哭。揽桂兮崇冈，搴兰兮幽谷。慕鲁连兮辞侯，钦介推兮逃禄。君不留兮奈何，拊黄鹄兮高歌。欲从君兮未得，徒怅望兮岩阿。羌独处兮无与，君惠顾兮为侣。佩珊瑚兮脱赠，衣飘飘兮霞举。君胡为兮空山，捐富贵兮早还。日黯黯兮将愁，暮君之行兮渺难攀。朝饮牛兮涧底，夕挂瓢兮松间。悦白云兮高岭，弄明月兮澄湾。蹇予步兮夷犹，隔千里兮沧洲。望山中兮不见，思公子兮多怀忧。
送友人还山歌·其一
作者：区大相
朝代：明

君处世兮清穆，忽捐佩兮何促。风尘灏洞兮不可以久游，返予驾兮初服。既不理兮多口，复无意兮横目。思清流兮濯缨，惧迷阳兮伤足。杨何心兮歧泣，阮何见兮途哭。揽桂兮崇冈，搴兰兮幽谷。慕鲁连兮辞侯，钦介推兮逃禄。君不留兮奈何，拊黄鹄兮高歌。欲从君兮未得，徒怅望兮岩阿。
送友人还山歌·其二
作者：区大相
朝代：明

羌独处兮无与，君惠顾兮为侣。佩珊瑚兮脱赠，衣飘飘兮霞举。君胡为兮空山，捐富贵兮早还。日黯黯兮将愁，暮君之行兮渺难攀。朝饮牛兮涧底，夕挂瓢兮松间。悦白云兮高岭，弄明月兮澄湾。蹇予步兮夷犹，隔千里兮沧洲。望山中兮不见，思公子兮多怀忧。
马上见宫燕回翔感赋一字起九字止
作者：区大相
朝代：明

燕，于飞。入绣幕，出香帏。御林拂拂，宫桃绯绯。晓临金屋舞，夕傍玉楼依。婀娜多情恋主，差池新恨沾衣。云间尺素缄长别，芳草王孙怨未归。年年见尔红襟如旧，岁岁逢人黑发渐稀。故园花树已度今春晚，后院壶觞莫教他夕违。
涉江五章章六句
作者：区怀年
朝代：明

江之广兮，有菱有荷。言往从之，爰摭其华。轻飔扬翔，安澜欲狂。江之广兮，有荷有菱。言往从之，爰撷其英。轻飔裴回，安澜欲隤。白石晃晃，江水潒潒。虽曰潒潒，中心如荡。惓然兴思，夫谁与我榜。白石摺摺，江水渫渫。虽曰渫渫，中心如猎。惓然兴思，夫谁与我楫。白石队队，江水汇汇。虽曰汇汇，中心如醉。惓然兴思，夫谁与我济。
战城南
作者：卢上铭
朝代：明

战城南，歌城北。将改弦，军易辙。不杀民，只杀贼。妖氛清，皇灵赫。洗兵戈，布膏泽。吏部来，归拓疆，昼战城南歌城北。
枯鱼篇
作者：卢楠
朝代：明

枯鱼枯鱼，尔身自白龙，谁使尔为鱼。一朝落泥沙，鳞甲生长蛆。嗟嗟鲸鲵，振鬐沧海。吹嘘三山，簸扬嵬㠑。尔罪维斯，死亦何悔。谁能借风涛，作书上天帝。雪此坳堂冤，飞腾吸云霓。枯鱼枯鱼，从此遐逝。
胡鹰渡海来篇
作者：卢楠
朝代：明

郁律山上云，飘遥云间叶。叶落尚有返，云去杳难涉。胡鹰渡海来，将雏还飞去。我欲因之执此鸟，徘徊流涕不忍顾。长跪折矢，一语可方。客子周游，情同此伤。天老介嘏，父母在帏。杂佩缯锦，玳瑁珠玑。杖屦陟䧏，窥秦桃源。仙姿玉度，俟何能言。阴符昼设，鬼神呵守。至道不胜，苔滋蝌蚪。虞皇历阪，文后岐陬。永锡尔类，扬名中州。
凤笙曲
作者：卢龙云
朝代：明

高台夹侍董双成，玉管忝差学凤鸣，丛霄吹下几般声。几般声，悦仙侣。奉天孙，邀月姊。
鞠歌行
作者：卢龙云
朝代：明

心扰扰，愿难从，鹿蕉有梦到隍中。地清切，文似雄，吹嘘无力送河东。知交少，杂客佣，杵臼之间枉赁舂。鹰犬疾，豢养丰，举廷惊视彪仪同。相推毂，早为容，至今惟羡郑司农。
龙笛曲
作者：卢龙云
朝代：明

嶰谷萧萧绿玉林，佳人截作夜龙吟，珠帘绣户流清音。流清音，澈洞府。降列仙，宴王母。
图茔致思四首 其二 象山操
作者：史鉴
朝代：明

瞻彼象峰兮维麓陂陀，考昔早亡兮托体其阿。儿焚黄兮亲知不知，儿树未兮日益以多。呜呼，谓天匪高兮谓地不那，生不父识兮悲其奈何。
图茔致思四首·宝涧操
作者：史鉴
朝代：明

群山巃嵷，孕厥灵兮。维石林林，粲列星兮。水泉交流，树罗生兮。匪无谷城，可以藏兮。不如此之，安且臧兮。公孙独贤，行四方兮。谁捍牧采，无毁伤兮。瞻望弗及，涕泗滂兮。瞻彼象峰兮维麓陂陀，考昔早亡兮托体其阿。儿焚黄兮亲知不知，儿树未兮日益以多。呜呼，谓天匪高兮谓地不那，生不父识兮悲其奈何。高哉凤凰山，下有寿母坟。孤儿日种树，岁久皆成林。林成使坟好，利尔非儿心。一朝受王命，舍之登要津。慈乌飞来树上栖，哑哑反哺鸣声悲。尔乌有母伸其私，我独行役未能归。侧身南望涕涟洏。涂岭崔嵬，深谷逶迤。营彼中藏，厥土攸宜。象峰东委，凤山北峙。去父母居，不远伊迩。瑕邱云乐，蘧瑗请前。子高复事，择不食焉。君子之与，惟中道处。观于九原，吾其归汝。
广州督
作者：史鉴
朝代：明

广州督，行勿迟。苗獠正猖獗，攻城及湮池。广民授甲日登陴，将军呼酒赏花枝。广民析骸还易子，将军停舟看山水。广州督，勿迟迟。戕民命，尸者谁。
慈竹颂
作者：史鉴
朝代：明

维坤德厚，竹挺生兮。贯历四时，常青青兮。中虚外直，类秉志兮。色润而贞，不妩媚兮。材为世用，调律吕兮。和乐定时，万事举兮。翠实罗生，凤斯集兮。五色离襹，映朝日兮。恒干亭亭，执峻节兮。愈老而坚，傲霜雪兮。抑之不挠，撼不躠兮。允矣硕人，可比德兮。挺立不迁，如劲特兮。娟静洁清，其仪不忒兮。秉节好修，遇变靡易兮。其萌夭夭，耿有光兮。为民之则，烂文章兮。令名令望，日孔昌兮。千百其世，未可量兮。
敬宗操
作者：史鉴
朝代：明

少生我兮儿宁不知，儿奉嫡兮将尊父为。父为尊兮宗庙斯敬，儿于所生兮岂忍忘之。呜呼，天高以尊兮地顺以卑，儿心孔悲兮知者其谁。
桂嵓辞
作者：史鉴
朝代：明

桂树连蜷兮岩之幽，有美一人兮于焉逍遥。履崭岩兮日延伫，嗟所思兮在中路。謇何为兮不来，恐年岁兮迟暮。采芳馨兮遗之远，莫致兮愁予。结桂枝兮为房，芳菲菲兮满裳。矫厥美兮自媚，日欣欣兮乐康。
褚公庙乐章二首 其一 迎神
作者：史鉴
朝代：明

天苍苍兮九重，神皇皇兮云中。乘飞龙兮翱翔，览宇宙兮无穷。临睨旧乡兮顾怀，载云旗兮下来。飘风屯兮零雨，慰我民兮夙思。民思兮焉极，意恍惚兮有奕。鼓钟将兮和鸣，神既留兮为民饮食。
褚公庙乐章二首·迎神
作者：史鉴
朝代：明

天苍苍兮九重，神皇皇兮云中。乘飞龙兮翱翔，览宇宙兮无穷。临睨旧乡兮顾怀，载云旗兮下来。飘风屯兮零雨，慰我民兮夙思。民思兮焉极，意恍惚兮有奕。鼓钟将兮和鸣，神既留兮为民饮食。庭燎有辉兮夜向明，云掩冉兮光晶荧。神其醉饱兮欲旋，溘埃风兮上征。驾云车兮驷玉虬，耸长剑兮挥厹矛。斩夔魖兮屠蚩尤，廓妖氛兮无外匪，独贲兮此州。
梦中题画龙
作者：吴与弼
朝代：明

混辟乾坤，动摇山岳。雾雨几千年，云雷看一跃。
湘妃庙
作者：吴允禄
朝代：明

帝子别兮椒房，从六龙兮炎荒。望苍梧兮隔潇湘，君不见兮空断肠。秋风起兮洞庭波，蛟螭出没兮猿狖多。兰佩芳兮日夕，君不返兮奈何。血泪兮潺潺，滴幽篁兮成斑。愿从君兮溟漠，魂徘徊兮江干。往古兮来今，山高兮水深。俨仪容兮后饬，崇庙祀兮孤岑。
临场歌
作者：吴嘉纪
朝代：明

掾豺隶狼，新例临场；十日东淘，五日南梁。趋役少迟，场吏大怒；骑马入草，鞭出灶户。东家贳醪，西家割彘；殚力供给，负却公税。后乐前钲，鬼咤人惊；少年大贾，币帛将迎。帛高者止，与笑月下；来日相过，归比折价。笞挞未歇，优人喧阗；危笠次第，宾客登筵。堂上高会，门前卖子；盐丁多言，箠折牙齿。
凄风行，伤饥灶也
作者：吴嘉纪
朝代：明

凄风细雨何连绵？昼暗如夜飞湿烟。几千万家东海边，六七十日无青天。生计断绝，老人幸先就下泉。孩提无襦，长随母眠；阿母眠醒，腹馁不得眠。壮者起望西邻，乞食尘市，不复来还。回望东邻，八口闭柴扉，扉外青草春芊芊。水响溅溅，鬼泣涟涟。官长惄然，分俸籴谷，更日夕劳苦，劝富户各出籴谷金钱。富户踟蹰聚议，此户彼户，一斛两斛商量捐。
李家娘
作者：吴嘉纪
朝代：明

城中山白死人骨，城外水赤死人血。杀人一百四十万，新城旧城内有几人活？妻方对镜，夫已堕首；腥刀入鞘，红颜随走。西家女，东家妇，如花李家娘，亦落强梁手。手牵拽语，兜离笳吹。团团日低。归拥曼睩蛾眉。独有李家娘，不入穹庐栖。岂无利刃，断人肌肤，转嗔为悦，心念彼姝，彼姝孔多，容貌不如他。岂是贪生，夫子昨分散，未知存与亡。女伴何好，发泽衣香，甘言来劝李家娘。李家娘，肠崩摧，箠挞磨灭，珠玉成灰。愁思结衣带，千结百结解不开。李家娘，坐军中，夜深起望，不见故夫子，唯闻战马嘶悲风；又见邗沟月，清辉漾漾明心胸。令下止杀残人生，寨外人来，殊似舅声。云我故夫子，身没乱刀兵。恸仆厚地，哀号苍旻！夫既殁，妻复何求？脑髓与壁，心肺与雠。不嫌剖腹截头，俾观者觳觫似羊牛。若羊若牛何人？东家妇，西家女。来日撤营北去，驰驱辛苦。鸿鹄飞上天，毚兔不离土。乡园回忆李家娘，明驼背上泪如雨！
野鸟叹时郡守考较待士非礼故作
作者：吴琏
朝代：明

款款于飞，学振羽仪。聿突玄鸱，既爪我皮，复裂我衣。颠之倒之，使不得吐簧而为词。已而已而，待逢尧与舜时吐气扬眉。
闻莺
作者：吴琏
朝代：明

黄黄衣，娇娇语，冷耳闻之乱心绪。安得深止于丘隅，一任弄出调阳律吕。
文水送陈太守复任吉郡
作者：周叙
朝代：明

文水瀰瀰，远有源委。于赣于丰，合流不已。文水沄沄，其流成纹。层澜涌秀，千古一春。维水之秀，维林峦之茂。山川郁盘，雄冠江右。毓秀钟灵，贤才挺生。孤忠大节，日月争明。郡侯戾止，承流致理。不亟不徐，我民慰喜。郡侯载临，遂我民之心。愿言惠泽，与文水同深。
棉江欸乃九章并序 其一 和平桥
作者：周彦敬
朝代：明

渔翁棹歌兮石桥东，海色欲上兮含朦曈。荒鸡闻兮戒晓，江豚上兮知风。普天率土兮王之宫，阳侯受职兮龟龙率从。沙寒草枯兮鱼上罶，薄言戒归兮爰发我笱。嗔南邻兮春醅香，岂今夕兮无酒。
棉江欸乃九章并序 其三 沧洲
作者：周彦敬
朝代：明

渔翁啸歌兮沧洲浒，水寒沙虚兮石龃龉。杳凝睇兮北冈，忽已忘兮南浦。丑妻含饴兮怜儿语，夕张灯兮在极渚。馔鲫鲤兮羹香美，村醅虽醨兮伉俪亲。你操舟兮柁尾，予撒网兮当先。今夜水清兮霜露繁，双鸥睡熟兮黄芦天。
棉江欸乃九章并序 其二 胪溪
作者：周彦敬
朝代：明

渔翁浩歌兮胪水曲，断港埼兮南浦缩。历远游兮凫洲，抚茸茸兮草屋。儿力田兮饷东菑，妻烧荻兮炊粳藜。运鸾刀兮斫蟹螯，镂鳞鳞兮鲙丝。人生此乐兮何期，秋月春风兮常在兹。良有怀兮昨之崄巇，继自今兮坦夷。喜徵科兮未急，且归来兮迟迟。
棉江欸乃九章并序 其五 鳌溪
作者：周彦敬
朝代：明

渔翁答歌兮鳌溪头，鱼虾为活兮春复秋。江月白兮水悠悠，老妻劝饮兮醉瓷瓯。罛疏兮鲙脱，顾我兮何求。猗彼巨鳌兮翻波上游，虹霓为丝兮明月为钩。仰天长啸兮风飕飕，鼓枻扣舷兮浮中流。幸际时兮晴明，老翁于此兮乐无休。
棉江欸乃九章并序 其四 海门
作者：周彦敬
朝代：明

渔翁互歌兮海门上，冯夷奔遁兮海潮壮。云溶溶兮秋风高，天苍茫兮日晃朗。商船去兮淩风过，鲸鲵掀兮银山嵯峨。望望仙舟兮冲晓发，玉人劝郎兮无渡河。忘机之人兮其乐孔多，有鱼梁兮在中涡。发一啸兮江沱水白，山青兮情将若何。
棉江欸乃九章并序·和平桥
作者：周彦敬
朝代：明

渔翁棹歌兮石桥东，海色欲上兮含朦曈。荒鸡闻兮戒晓，江豚上兮知风。普天率土兮王之宫，阳侯受职兮龟龙率从。沙寒草枯兮鱼上罶，薄言戒归兮爰发我笱。嗔南邻兮春醅香，岂今夕兮无酒。渔翁浩歌兮胪水曲，断港埼兮南浦缩。历远游兮凫洲，抚茸茸兮草屋。儿力田兮饷东菑，妻烧荻兮炊粳藜。运鸾刀兮斫蟹螯，镂鳞鳞兮鲙丝。人生此乐兮何期，秋月春风兮常在兹。良有怀兮昨之崄巇，继自今兮坦夷。喜徵科兮未急，且归来兮迟迟。渔翁啸歌兮沧洲浒，水寒沙虚兮石龃龉。杳凝睇兮北冈，忽已忘兮南浦。丑妻含饴兮怜儿语，夕张灯兮在极渚。馔鲫鲤兮羹香美，村醅虽醨兮伉俪亲。你操舟兮柁尾，予撒网兮当先。今夜水清兮霜露繁，双鸥睡熟兮黄芦天。渔翁互歌兮海门上，冯夷奔遁兮海潮壮。云溶溶兮秋风高，天苍茫兮日晃朗。商船去兮淩风过，鲸鲵掀兮银山嵯峨。望望仙舟兮冲晓发，玉人劝郎兮无渡河。忘机之人兮其乐孔多，有鱼梁兮在中涡。发一啸兮江沱水白，山青兮情将若何。渔翁答歌兮鳌溪头，鱼虾为活兮春复秋。江月白兮水悠悠，老妻劝饮兮醉瓷瓯。罛疏兮鲙脱，顾我兮何求。猗彼巨鳌兮翻波上游，虹霓为丝兮明月为钩。仰天长啸兮风飕飕，鼓枻扣舷兮浮中流。幸际时兮晴明，老翁于此兮乐无休。
二竹
作者：周是修
朝代：明

望孤竹兮不见，见夷齐之并佳。节胡劲而不屈兮，性胡质而不华。睨首阳之高洁，吾不知其竹之犹夷齐者耶。夷齐之犹竹者耶，吁嗟乎其一者耶。
青山高
作者：周是修
朝代：明

青山高，白云深，君不来，伤我心。青山高，白云长，君不来，断我肠。断我肠，在何许，洞庭之下潇湘浦。昨夜瑶琴一曲中，辗转离鸾为君苦。复对青山歌白云，千里万里遥思君。遥思君，君不知，遥思君，无已时。青山自青云自白，天地悠悠自南北。
禽言三首·其一
作者：周永年
朝代：明

姑恶，姑恶，妾身命薄。借钱买果饵，取得小姑乐。小姑欢喜姑不恶。
禽言三首·其三
作者：周永年
朝代：明

脱布裤，呼老妇，我有一尺布，为我补破裤。补得且将今岁度，胜如有布无人作。
揭天谣九首·其九
作者：周玄
朝代：明

魂清清，魄濯濯。鸟不号，鱼不跃。纷水神，激山乐。天亦捶残，地亦摧却。提携踏青霞，九回吊孤月。秋台乡树结桐花，千年恨血点泉沙。鬼灯送客三山下，黄尘清水扶桑斜。
上之回
作者：周瑛
朝代：明

上之回，乐何极，回中道路无梗塞。北望单于庭，西瞻月支国。信使往来，干戈屏息，上还宫，益修德。
吊朱封君辞
作者：周瑛
朝代：明

公昔骑兮白马，时往来兮山下。呼田父兮以往，醉扶归兮春社。公今骑兮白鹤，渺盘旋兮冥漠。揽王子兮与游，坐吹箫兮碧落。洁予荐兮犠牲，杂黍稷兮芳馨。罗拜献兮箫鼓鸣，公不来兮伤予情。
吊赵参军辞
作者：周瑛
朝代：明

皇王讫录兮炎祚微，搀抢熻歘兮旄头南飞。风尘蔽野兮孤城危，大事已去兮臣将安归。沦渊澄澈兮照臣之心，举家徇义兮无愧古今。宋社既屋兮孰为讨寻，令人慨念兮涕下沾襟。学宫之旁兮有祠，桂树松阴兮参差。青衿济济兮瞻拜以时，神其有知兮归来无迟。
吊陈方伯辞
作者：周瑛
朝代：明

怅独立兮思君，渺予怀兮缤纷。俨音容兮如昨，思之苦兮言不成文。天地辽邈兮公今何之，遍历寰宇兮公归无时。东挂弓兮扶桑，凌万顷兮茫茫。为观日兮忘归，岂沧海兮无梁。北饮马兮渤海，涉幽都兮屡惊以骇。疑道路兮孔艰，忽回辕兮中改。西揽辔兮流沙，问借宿兮谁家。寻青牛兮旧路，为聃老兮停车。南弭节兮百粤，探蛟龙兮窟穴。时海上兮遨游，弄明珠兮夜月。公挟元气兮与居，出有入无兮归于大初。梧桐影薄兮凤凰饥，丛薄不深兮麒麟絷羁。安得归公兮相与遨嬉。重曰骥马千里兮扼于中道，塞草秋黄兮商飙浩浩。长剑倚天兮殒于中宵，河汉凄凉兮斗牛寂寥。我调丹青兮绘公肺腑，意长笔短兮颇觉心苦。闽海之涯兮闽山之阿，招公不来兮涕泗滂沱。
艾如张
作者：周瑛
朝代：明

有机网，张林麓，犬嘷机发兽穷蹙。雉粥粥，兔逐逐，雉腾折翼兔潜伏。我伤夫雉不善逃生，兔狡得脱。雉驯受烹，艾如张，吾尔伤。
越裳操
作者：周瑛
朝代：明

海不扬波，越裳来格。匪辅导之力，惟我祖文武之德。月盈则亏，日中则昃。勖哉孺子，朝夕兢惕。
龟山操
作者：周瑛
朝代：明

维龟之大，奄于东鲁。不云不雨，不能艺稷黍。神懠不食，民携不附。我出东门，怅其望汝。